Кисловодск йачвыхъамкIва Къарча-Черкес апны Гвым дзыгIв йатшпынчIвалу абаза кыт Гвымлокт октябрь а 14 атшын йахъыцIуа асквш 280 дыртлапIитI. Акыт атурых, ауи ажвлара-экономика тшауацIнарыхра апрограмма абзазара йшалажьхауа ракIвпI нархарата йаму АААК ахабарргарта портал агIвыра.
Ардзынба Аста
Гвымлокт апны уахьчIвала уагIа хынзыкьыгIв райхIа табзазитI. Ари абаза кыт Къарча-Черкес республика йаланакIуа КъарчачкIвын район аквта кыт Учкекен амараташваратала километр 22-ла, ареспублика акъала хъада агIвадахь-марагIайыртала километр 53-ла, алагъь-мараташвартала километр 44-ла Кисловодск тшпсщарта къала йырчвыхъарапI. Ауи акIвпIта, ареспублика ауацIала ари акыт Абаза муниципал шIыпIагьи анахьанат абаза кытквагьи йырчвыхъарата йчIвапI, ауат зымгIвагьи амараташварта хъатала агала рыцIа йхъарапI. Ауи акIвымкIвагьи, акъарчаква ъайхIу КъарчачкIвын район апны абаза кытта йаъу ари закIзаджвыкI акIвпI.
Акыт абзазагIвчва абаза бызшва атIапIанта диалектла йчважвитI, ауаса лкIгIара зму дара рчважваща рымапI: «йшвшвитI» рхIвитI агвымква рыхъазла. Ауыла йгIалыркIгIитI агвым чважваща апны «йшвшвуа» абыжьква шмачIым.
Акыт асквш 1738 агIан йгIаншата йырпхьадзитI, ауи ахIатырла хIызту асквш 2018 апны Гвымлокт абзазагIвчва акыт асквш 280 аюбилей дыртлапIитI. Агвыргъьахъв йауацIыхта йщтIыхпI: акыт аунашвачпагIвчва аквта уатыкв апны агвыргъьахъв айззара адыргалтI, ауи йгIалалныс зтахъу зымгIвагьи гIадрайгвитI. Агвымква ргвыргъьахъв гвщтIыхла йапылтI, зымгIва йрапхъата йгIаншауа апсахраква йрайгвыргъьауата. Ауат хIрылачважвара апхъала атурых анапаквакI хIрыквгIацапахпI.
Турых зму акыт
«Апсны йангIатыцIх амщтахь агвымлоктква Гвым дзыгIв апсыхIва апны тшандыргIалуа йалагатI. Зны архъа гъвгъвараква рахьыла йайтыпун, уадыргIвана айсра акъазауатква ршвхIаусыгIвала ащхъаква рахьыла апсыхIвала йгIацапахуанта йчIвахуан. Рбзазарагьи ргIагвалашвахраквагьи зымгIва адзыгIв ахьыз йапщылапI. Ауат ауи «Гвым» - хIва йапхьитI, дара йахьырцIата йырпхьадзитI. Ари адзыгIв абазаква рапхъанчIвиква йгьахьрымцIамищтI апхъала Апсны апны йъабзазуз Гвым псыхIва йгIахъыхта».
Абараса Гвымлокт даквчважватI апсыуа апхьахьа Басариа Симон асквш 1929 агIан КIавкIаз ангIамидуз асхъан.
Акыт ахьыз «Гвымлокт» урышв бызшвала «Кумско-Лоовский» – хIва йапхьитI, йгIаныцIуагьи ари акIвпI: «Гвым дзыгIв йатшпынчIвалу Лоу кыт». ЛоургIа акыт апны хъгалра нкъвызгуз абаза ахIчва ткъвымпI. Октябрь революция апхъала акыт араса йапхьун. Асоветква рзаман акыт ахьыз рпсахын «Красный Восток» ахьырцIатI ахI ткъвымхьыз шгIанамырбуш апшта. Асквш 2004 агIан акыт астатус тшапсахтI.
Акыт ахабар шырхIвауала, абзазагIвчва рапхъанчIвиква ПсхIвы кыт йгIатыцIтI, Лагъь КIавкIаз ащхъаква рахьыла йгIайтыпауамцара йызнымкIва рчIварта рпсахтI, Теберда дзыгIв апны акIвызтынгьи, Эшканон дзыгIв атшпы акIвызтынгьи, йцIыхъвахауата уахьчIва йъабзазауа ачIварта апны йгIанхатI. Йшбергьльула, Гвым атшпы апны акыт хпата йшата йчIван – Локт, Трамкт, Джьантемыркт – зымч таз ахI ткъвымква рыхьызква йгIархъшахъыцIуата. Асквш 1880-ква рагIан ауат кыткIта йалалхтI.
Акыт атшауацIнарыхра анархартала
ЙцIыхъвахауа асквшква руацIа Гвымлокт апны акыт ажвлара-экономика тшауацIнарыхра апроект абзазара йалажьхитI. Акыт аквпшыра агъьчIврала анхараква акIвшитI, нархарта щардала йынхауа аспорт комплекс руыхватI, этнография кытчкIвын дыргылырныс рмурадпI. Ауи «Гвымлокт ларпшырта» зхьзу атурист проект йахъвыкIпI.
Гвымлокт апны ймачIымкIва атуристква урынйалитI. КIавкIаз утыцIта хъарата рхабар гахьатI араъа йгIацIцIуа анарзан дзыхьква. Асоветква рзаман йгIашIарышвта адгьыл ауат адзыхьква шгIацIцIуаш апшта йыржуан. АъазагIва дзы йалапI кальцийгьи, натрийгьи, датша магIны зму апкъыгIваквагьи, ауи ахIатырла агIвычIвгIвыс йзгIвадара ахъазла сабап алапI, удзышгьи тнакъьитI. Йара акытгьи Кисловодски Черкесски апызщылуа афедерал трасса апны йаныргIалпIта араъа туризм тшауацIнахырныс ахъазла амаль щардапI.
Гвымлокт аквта йаныргIалта парк чкIвын гIандыршатI, араъа чкIвынргIагьи йранйартапI, аъазагIвадз назахвырныс йгIадсылуа атуристквагьи йыргIашIасыртапI.
Акыт атшауацIнарыхрала апроект абзазара йаларжьитI Абаза-апсыуа уагIа ртшауацIнарыхра ацхърагIара знархару Адуней адкIылара «Алашара», ауи даунашвахъцIагIвпI араъа йгIадзынгылыз ахIаракьатчпагIв, абзихагIв Эгьзакь Мусса ХIабальа йпа.
Ауи йакIвпI ареспубликала йагъьу йрылапхьадзу ауыжвгIанчIви спорт комплекс ауыхвара гIаджвыквызцIазгьи. Акомплекс ахъатачIв нхартакви акъральыгIви рацынхара абзирала йгIаншатI. Аспорт тдзы ангIахъыртIуаз, асквш 2018 февраль мыз агIан, Къарча-Черкес а-Хъада Темрезов Рашид Эгьзакь Мусса йквнайыргатI йхIаракIу артшхъвага – «Къарча-Черкес республика ахьыла агIатгараква рыхъазла». Ауищтара аспорт комплекс «Алашара» акыт рхъа аладухауата йынхитI: араъа йаъапI боксла, каратэла, хвитра абакIрала асекцияква. Ахореогграфия йгьи атренажёр пещ дуква аныргIалпI.
«ДзачIв чкIвынызлакIгьи йбзазара дахIврала йзыщаквыргылныс ахъазла»
АААК ахабарргарта портал Мусса ХIабальа йпа тшизынадырхатI Гвымлокт ажвлара-экономика тшауацIнарыхра апхъахьыла йыла йшгIацIалуа даквчважварныс.
Ауи йшихIвазла, араъа мачIмачIымцара акытмлыкврхIара тшауацIнахуаштI, арахврхIара, акыт абзазара ргIапсра ащапIы рыцIа-рыцIа йбагъьахуштI, шIырпшыра змам апроектква абзазара йалалуаштI, ауат йрыуазакIыпI аэтнография кытчкIвын ауыхвара, ахIаракьатчпара чкIвын, ахIаракьатчпара квтаней йгIарыцIанакIуа анхартаква гIаншуштI, асабиква ргIадзныргылра йазалху апроектква лыххуштI. Йазалхта абзазара йалажьхуш ажвлара программа агIвычIвгIвыс данчкIвыну йгIашIарышвта йгIвыра днайындзкIьара йбзазара шабгу штшауацIнахуа гIацIанакIуата йаъапI, ауи мурадта йархъйуштI агIвычIвгIвыс йбзазара айхIара йкъару тата, дызгIвадата, аспорти афизкультури дрыдкIылата йгIайгырныс.
«АуагIа, йалкIгIата чкIвынргIа, рталант дахIврала йгIахъызтIуа, ауи йзыргвышхвауа аршIыйари акультури рнархартаква тшауацIырхуаштI. Анхара шадгалазлушла, ауат апроектква йрылалуа дзачIв гIвычIвгIвыс шIазлакIгьи ауагIахъа цIасква нкъвигауата, цри бызшва йдыруата йбзазара дахIврала йзыщаквыргылуа дымгIвайсуаштI», – йхIватI Эгьзакь Мусса.
«Алашара» ахъада йшипхьадзауала, ауагIа акыт атурых, акультура, ацIасква рыцIа йауацIыхта йрыхаргIвазара атахъыпI, ауыла «Россия, агIвымакъральква рбзазагIвчва йрыуу атуристква рыцIа-рыцIа йщардагIвхауата йшгIахъыркъьалуаш апшта, ари ашта пшдза апны ауагIа рбзазара шаъу, йызлащаквгылу ауагIахъа цIас гIальаматква шыддырдыруаш апшта».


КъЧР
Адуней апсуа-абаза конгресс апсуа-абаза уагIа радкIылри ансисквша йакIвшалауа «Абаза» культура-спорт фестиваль магIныта йамуи йырзынархаз уатыкв айчважвара аднагалтI.
Абаза драмтеатри «Меркурий» уагIахъа гIахIвыщала ансамбльи Апсны Республика апны КъЧР гIандыршищтара сквы 100 ъацIуа йазынархата йакIвшаз Къарча-Черкес акультура амшква йрылан.
Соцсетква рпны уагIа щардагIв зпшуа аканалква гIанзыршаз КIарма Марйана АААК лцхърагIан абаза бызшвала бжьыла йгIву книга анцIарала лмурад лырхъйатI.
Къарча-Черкес Республика йаланакIуа Апсуа кыт апны тшрыгIвырта гIахъыртIытI. Ауи йазынархата ауаъа йакIвшаз атшрыгIвраква рпны Апсны йауу атшы гIапхъныстI.
Адуней апсуа-абаза конгресси «Алашара» жвлара адкIылари апсуа йгьи абаза бызшваква гIащаквыжьри тшауацIдрыхри йырзынарху программа лырхын йдрыбагъьатI.
Абазаква хIваспа шырчпауа йгIаквчважвауа абзазара йгIахъыху афильм апсуа-абаза уагIахъа ргвбайара ахчара йазынарху Адуней апсуа-абаза конгресси "Алашара" жвлара адкIылари рпроект "Амазара" йащтагIайуа йахъвхатI.
АААК ЙхIаракIу асовет аунашвачпагIв хачIвы шйыргылыз апшта КъЧР апны Дискуссия клуб гIандыршуштI.
Октябрь а 27 йгIашIарышвта ноябрь а 1-дза КъЧР апны абаза бызшви литератури йпщбахуз рфестиваль акIвшун, ауи «Тобыль апхьараква» зхьзу йцIасхаз аконференцияла йалгатI.
Абаза бызшвали литературали йхътIыз апхьара сахIатква акIвшатI Къарча-Черкес апхьартакI апны. Ауатла йджвыквылтI абаза бызшви литератури йпщбахауа рфестиваль.
Апсны апны йпхъахауата йакIвшатI Къарча-Черкес апны сквшквакI цIуата йакIвшалауа «Абаза» фестиваль ду. Асквш 2019 апхын агIан Апсны йауата ауаъа гвып дукI аъан. ХIъачIвагIалагIв, ажурналист Бебиа Екатерина ауат июль амшква йырзылгIвыз асуратгIвыраква уахьчIва йгIатахIцIитI.


Турых зхъырхIвгIауа ансамбль «Абазинка» агIаныршагIвы, аунашвачпагIв ЧквтIу Владимир сквшы гIвынгIважва райхIа цIитIта ауагIахъа музыка ршIыйара атшауацIыхра дазынхитI. Артист данйы амш – декабрь а 6 – йадахIвуата АААК ахабарргарта портал йгIаквшвитI ауи йбзазари йыршIыйари знархару агIвыра.
ХIасарокъва Бильаль
Йаъан заманкI турых зхъырхIвгIауа ансамбль «Абазинка» рыршIыйара гвхвгIагата йыззалыз ауагIа анщардагIвха: й-1980-хауа йгьи й-1990-хауа асквшква рагIан ансамбль КIавкIаз ашIыпIаква зымгIва рпынгьи йбергьльын. Ауат уахьчIвагьи йбергьльыпI ага асцена апны йгIамхъвмархуищтара сквшы 20 раъара цIуазтынгьи. Турых зхъырхIвгIауа ансамбль «Абазинка» агIаныршагIвы, аунашвачпагIв, Къарча-Черкес Республика ауагIа рартист, азъазараква рпны гIатгара зму анхагIвы ЧквтIу Хзыр (Владимир – ауи асцена апны йынкъвигауа хьзыпI – аредакция ррытаразга) сквшы гIвынгIважва райхIа цIитIта ауагIахъа музыка ршIыйара атшауацIыхра дазынхитI.
УыжвгIанчIви абаза эстрада ашва ащаквгылрагьи атшауацIыхрагьи ауи йыхьыз рпщылата йгIамгIвайситI. Ауи йыршIыйара апны йджьаущушта йаъапI ауагIа ршIыйара ацIаскви аэстрада музыка аквпшыракви пшдзата йшаквйыршвауа. ЙгIанйыршаз аршIыйагIвчва гвыпква «Абазинка» йгьи «Абазгь» жвасквшапхьадзара цIитIта ауагIа бзи йырбауа йгIамгIвайситI.
Акласс зымгIва рацкIыс йъасаз ачкIвын
Ажва аламкIва Хзыр йдырхитI йапхъахауата асцена дангIаквыл атшын. Йыцапхьуз ачкIвынчви ахIвсси йгьырзыджьамщузтI: акласс йапхьуз зымгIва рацкIыс йъасаз, дъапхащуз ахъазла музыкала апхьарта шабгу рквтала здырраква льальадзаз ачкIвын й-8-хауа акласс дапхьауата апхьарта апны вокал-ъамапсыма ансамбль гIанйыршитI.
СквшквакI рымщтахь ари апхьагIвчва рансамбль щайдзата йазалуаштI Псыжв кыт (Къарча-Черкес апны – аредакция ррытаразга) акультура Тдзы апны «Абазинка» ахьызта йынхауа йджвыквылуаш аэстрада гвып.
Ауи атлахан апхьарта дыцIазтIхIва ЧквтIу Владимир азаман тшацичпун. Й-60-хауа асквшква рцIыхъва рок музыка йашымтан, аливерпуль гвып «Битлз» рыршIыйара ахъыкв йазынадзахьан, чкIвынргIа «Криденс», «Энималс», «Роллинг Стоунз» гвыпква рашваква йхъырхуан, гIапсара рымдыруата згIаура баргвыз ауат ргIвыраква йырзыпшгIун. ЙдыруазмищтI йагIбахауа акласс йцуз ауи ачкIвын апхъахыла йызпшуаз – сцена хьзыта Владимир шйымазлушыз, йыхьызгьи Къарча-Черкес апны йгIанымхауата хъарата йшгушыз?
Асквш 1971 агIан артист шIа Черкесск йтагылу амузыка училища (ужвы – Дауыр Аслан йыхьыз зхъу Къарча-Черкес акультури азъазари рколледж – аредакция ррытаразга) дыцIалтI. Ауи швабыж йгватшныта дапхьун. Йыцапхьуз драпхъанысуа ъамапсыма щарда дрызъазахун, арыпхьагIвчва йджьарщауата йбаргвыз амузыка пьесаква майрата йгIатищтуан. Апхьара апны йгIахвитхуз азаман абгата ансамбль аршIыйара йазынайырхун: арепертуар гIалихуан, аъамапсымаква рыхъазла йанйыргIалуан, амайчрала атшыбжьара сахIатква акIвйыршун. ГIальаматра злу датшагьи закI гIалхIкIгIапI: ари амузыка училища йапшым асквшква рагIан йгIарылгатI «Абазинка» йгьи «Абазгь» ансамбльква рыршIыйара йалаз датшагьи щардагIвы.
ЧквтIу Владимир йгIайгвынгIвуан: уыжвгIанчIви музыки ауагIа рмузыки щайдзата йызму йара йыршIыйара джыпха гIайаута тшауацIнайрыхра шатахъыз. Ансамбль зсуаз ашваква шаныргIалыз ргвапхауата хвы аквырцIатI Къарча-Черкес апны йбергьльыз амакъымалацIагIвчва ахIбачва Дауыр Аслан, ГваджьаргIа Гальини Абрагь-Зауыри, Йуан Муса, Туко Къапльан, Кочкаров Марат. Ауат Володя йыцынхауа йалагатI.
Айщчва уагIа рыхъазла согIа
Артист йшипхьадзауала, дахIвра злу ауагIа уашваква йанрыздзыргIвгIвацауа гьакIвым, ауат йхъырхта йаныргвапхауа асхъан акIвпI, датша бызшвакIла йбыжьгарыгьи. Ауи йгвы пхата йгIатахатI Къарча-Черкес ашIыпIаква рпны аклубква уагIала йчвыта, бзибара ду рызрымата йанрызпшуаз асквшква. Ауат рашваква урышвли абазали йырхъазымкIва къабардыйа, къарча, апсыуа бызшваквалагьи йырхIвун.
Владимир Рамазан йпа дгIвынгIалпI, уанйачважвауа гIальаматра щарда гIайгвалашвахитI. Ансамбль ртурых йауата дымшыркъвауа йхIвахуа агIаншара джьащахъваква гьмачIым. Ауат агIаншараква йрыуазакIыпI Апсны йапщылу ахабаркIгьи.
Й-70-хауа асквшква рквта Апсны акъала хъада апны йакIвшун Къарча-Черкес акультури азъазари рдекада. Ансамбль йалакваз мурадта йырчпатI апсыуа бызшвала уарад заджвыкI йадамызтынгьи йддырдырта айщчва апсыуаква йырзырхIварныс. Ауат алапшын ауагIа ашва «Азамат» йаквгIашIастI. Согъвым астадион апны йайззаз ауагIа «Абазинка» йырхIвауата «Азамат» аныргIа ауи аъара йыргвапхан зымгIвагьи ауырата напIы йырзастI, йапынкIылата хын йыддырхIватI.
УадыргIвана апсыуа композиторква рашваквагьи ауагIа рашваквагьи ансамбль ррепертуар апны ргыларта кIьыдата йщаквгылтI.
Ансамбль йалакву уыжвгIандзарагьи пхата йрыщтаныкъвитI, йрыцынхитI йбергьльу апсыуа музыкантква, акультура анхагIвчва Аджапуа Тото, Гумба Людмила, Сагариа Нодар, Кварчиа Нури. КIавкIаз абзазагIвчва руагIахъа культураква ртшуацIнарыхра, ауагIа йрылагара, йырбайара ауыс ралацIара ъадуу гIапхьдзахауата «Абазинка» эстрада гвып йырквнадыргатI ачIахIныгIва хьзы Апсыуа ашва афестиваль «Акъва-90» алауреат, Владимир Рамазан йпа йгIайквнадыргатI ачIахIныгIва хьзы «Апсны Республика апны гIатгара зму артист».
Ансамбль рыхьыз ашIыпIа хъараква рпны йбергьыльхатI
«Абазинка» йгIамырдуз агIвагванаква рыцIа-рыцIа йхъарахун. Ауат йызнымкIва апхъагылара гIатыргун ауагIа ршIыйара знархараз Россияла йгьи Совет Союзла йакIвшуз анкъвакъвракви афестивалькви рпны. Ансамбль афишаква убушта йаъан Москва йгIашIарышвта Апсны йгьи МарагIайырта Хъара рпныдза.
Й-70-хауа асквшква рквта ансамбль «АшIара» радиуастанция аунашвачпагIвчва йдрайгван йазалху арадиуа атра йалан, ауи амщтахь Совет Союз йгьи агIвыма къральква рпныла йбыжьгауа аэфирла урышв йгьи абаза бызшваквала йырхIвауата ауагIахъа уарадква гIарттI. Й-80-хауа асквшква ргIаталымта Москвала йдрайгватI агитация нкъвгарала йазалху агъбаква ргвыпква йрылата Сбыр йгьи МарагIайырта Хъара апны ауыхвартаква йгIарыкIвшауа йгIахъвмарныс (чкIвынргIа совет политика рылагара знархараз агитация анкъвгара уыс йалата – аредакция ррытаразга). Ари ауыс ралацIара ду гIапхьадзахауата агвып чIахIра грамота щарда гIарырттI, Венгриягьи ларпшра йырщтитI.
Й-90-хауа асквшква рагIан ансамбль аршIыйара йакъагIамтан, агIвыма къральква рпны йцарныс йдрайгватI. Йгьи абар асквш 1992, ансамбль Трыквшта йцарныс тшдрыхIазыртI… Ауаса Апсны апны Абашта айсра гIаншатI, амузыкантквагьи ркъару абгата райщчва уагIа рцхърагIара йазынадырхатI, Апсны агIархвитхра йазгылтI.
Асаби гвып «Абазгь»
Асквш 1997 мартI мыз агIан ахIбачва рансамбль йгIарыдзхъагылтI асаби гвып шIа «Абазгь».
«Азаман баргвын, – йхIвитI Владимир Рамазан йпа. – АхIбачва зымгIвагьи тгIачва рыман, аршIыйара хъахIарата йгIанагуаз гьаъамызтI, ауи ахIатырла датша нхартагьи ацдырцун. Саргьи щарда цIуата сгвы йтаз амурад саквгIацапахын асабиква срыдынхалуа салагатI».
АшвахIвагIвчва гвып «Абазгь» уагIахъа ансамбльта рыхьыз щаквгылапI, Къарча-Черкес амузыка культура бзазара апны дара ргыларта багъьа рымапI, рыршIыйара амгIва кIьыдата йлыркъьан йрызхIауа йымгIвайситI. РыршIыйара йахагIвазапI йгьи бзи йырбитI Россия АгIвадахьшта, Москва йгьи Апсны рбзазагIвчва. Астудия апны йанырцIахьатI хальбомкIи йкIьыду ашва абаркIыракви.
Агвып рыршIыйара ргватра азалырхтI КIавкIаз апны Адуней Артийск комитет ахъвшара анхагIвчва. Асквш 2010 агIан КIавкIаз апны йынхауа акомитет ахъвшара рбзирала «Абазгь» гвып рашвахIвагIв ЧквтIу Альина «Хьапщ Бжьы БО-НА-МИ» – хIва йахьызта ашвахIвагIвчва шIаква рквтала Анталия къала апны (Трыквшта) йакIвшаз Адуней анкъвакъвра далан, йгьи анкъвакъвра а-Гран-При гIатылгатI. Асквш 2011 агIан ЧквтIу Альина ачIахIныгIва хьзы «Къарча-Черкес республикала гIатгара зму артист» гIалквнадыргатI.
АршIыйагIвчва шIаква дахIврала аконцертква акIвдыршитI, анкъвакъвракви афестивалькви рпны йгIахъвмаритI, астудия апны ашва шIыцква анырцIитI. РыршIыйара гIатгараква знархару арадиуа йгьи ателебара атраква адыргалитI.
Анчва йгIауылайцIауа – ауагIа йырбзибагIапI
Йджьаущушта йаъапI, ауаса зхIальла йъасу Владимир йыцынхуз зымгIвагьи шйылачважвауала, агвып рынхара апны зджьара йгIанымхауата дткIьийпI, аъадаб анкъвгара багъьата дазгылапI. Йара ауи йапшдзата уахьчIва йъагIадзазгьи афонограммаква ргIарысабапра дапшIагылапI, «Абазгь» гвып дамайчуата драйбжьитI аршIыйара, азъазара йрызсакъхара, абзазарагьи апшыгIвчвагьи хвы рзырбара шатахъу.
ЦIабыргыта, ЧквтIу Владимир йгIайыквчважвауа агIвыра бжата йгIанхуштI ауи йыршIыйара йахъатакIу – амакъымалацIара – хIгIакIвшарквын. ЙыршIыйара абзибагIвчва ауи дзырдырыз асквш 1983 апрель мыз агIан Къарча-Черкес арадиуала йгIартыз ашва пшдза «Сылахь ащымта хъара» акIвпI. Йапхъахуз ашва абаркIыраква данрыдынхалуаз ажваква зыгIвуаз ауысагIв Мыхц Кьарим йакIвын.
УахьчIвала ауи йгIанйыршаз ашва пшдзаква швкIы райхIа йнадзитI, ауат ражваква згIвыз йрылапхьадзапI датшагьи Йуан ГIальиса, КIьыщмахва Умар йгьи ари агIвыра автор (ХIасарокъва Бильаль – аредакция ррытаразга). Ашваква рмакъымквалагьи ражваквалагьи темата йгIащтIырхуа щардапI: амамырри айсри, абзибари атгIачва рытшгIва апхари, абзазара, йуагIахъа, йгIадзынгылуа абанпараква рылахь знархару афилософия хъвыцраква. Ауат абаза эстрада йаклассикапI, Къарча-Черкес Республика акультура байара апны йхIаракIу агыларта рымапI.
ЙцIыхъвахауа асквшква ауыжвгIанчIви хабарргарта амальква рбзирала ЧквтIу Владимир йгьи ауи йгIанйыршаз агвыпква рыршIыйара тшахадыргIвазарныс рылшитI агIвыма къральква йыртабзазауа адиаспорагьи.
УахьчIвалагьи ЧквтIу Владимир ареспублика апны йагъьу акультура анхагIвчва рсатыр далагылата йыршIыйара нхара джьгарта йакIвйыршитI. Йынхара йанархара шIыцпI Абаза къральыгIва театр аргылчIвква музыкала радгалра, ауи араъа амузыка хъвшара даунашвачпагIвпI. Ауи гвала пшдза щарда йымапI, йанагIахара ауат абаза уагIа ркультура абайара йахъазымкIва КIавкIаз шабгу акультурагьи йахъвхуштI. Владимир Рамазан йпа кьангьаш азгIайымгуата йхIвитI: Анчва йгIауылайцIауа абзира ухъатачIв тахъыраква гьракIвым йызлагIаурысабапра атахъу – ауи ауагIа рбзибагIа йазынхара атахъыпI.


анагIвысуаз асхъан: амара датша
зджьара йапшымкIва йъацIалхуа,
адгьылрасаква ъадрыдзуа акъала
швшвырдырныс швтахъума?
йайсра йгьи ймамырра
атурых апны рыцIа йбаргвдзакваз йрыуазакIын. Ауи акъраль
даунашвачпагIвхатI йгьи аполитика апны йахъазымкIва ажвлара
ззадкIылыз акъару апынгьи дапхъагылагIвхатI.
Абашта айсра Ду атурых йгIалхпI
змаз Абашта айсра Ду ащарычIвара гIаншараква йрыуазакIын.
нархара зму ателебара
проект "Иарбан? Иаба? Ианба?"
ШвхIрайгвитI хI-YouTube-канал апны
атурых, аэтнография, акультура, ахабзаква, ацIасква,
ауагIа руысари рмакъымкви йырзынарху ахъвмарра ацхъвыкI швырпшырныс
заджвы йчIвгьи йапшым
агвбайара йанкъвгагIвыпI
рбзазаща, рынхаща, разъазара, рцIасква йырзынархата АААК
апортал апхьагIвчва йырзадыгIгалыз аэтнография
бзагIвраква джвыквхIцIитI
сабаду йыщта сырцитI, сгIариква
рсабиквагьи сыщта йтагылуаштI
Анчвата йдуу йкъаругьи йылпхагьи гIвына гьрымам. Сара сабаду йымгIвала сымгIвайситI,
сгIариква йгIартынхаз асабиквагьи сыщта йтагылхуаштI»
Согъвым аунашвахъцIарта
атдзы атурых
рымгIвахъвыцIырта ахъатакIла сахIат зхъагылта йуыхву атдзы
Апсны акъала хъада апны рыцIа йбергьльу аджьащахъвартаква йрыуазакIыпI.
архитектура ачвахъабага:
Апсны апны Бедиа кыт йтагылу ахрам
ахва апны асквш 999 агIан йыруыхватI. Ари акьристан
храм Апсны утыцIта хъарата ахабар гатI.
бызшва апхъанчIви, уыжвгIанчIви,
апхъахьыла апхыцIа
ащхъарауа диалекти. УахьчIвала агIвбагьи гIадрысабапитI.
апны йгIанижьыз атынха
апны йзакIымкIва атыдз пшдзаква зыргылыз асатучпагIв-чыльархарджьыгIв,
абзихагIв Алоизи Иоаким дгIадрийищтара.
айсчва ркърар» нкъвызгуз
105 цIитI. Ауи йалан айбащраква рпны хъацIара ду, рпсадгьыл азцIабыргра гIазырбаз апсуа айсчва.
: апсыуа тацанадылра
аэтнографква шапшуала
тшырпсахтI, ауаса ужвы йъагIадзазгьи йджьаущушта щарда йшаъаз йгIанхахтI.
Апроектква рыцкIра / Алазара ашвачIвы
АуагIахъа тшдырра апсахра йаквчважватI АААК Айкьангьашырта клуб апны
«УыжвгIанчIви дуней апны апсуакви абазакви руагIахъа тшдырра тшзапсахуа ашвхIаусыгIваква» зхьзыз Адуней апсуа-абаза конгресс Айкьангьашырта клуб алачIвара уатыкв айчважварата йакIвшатI сентябрь а 23 атшын. «Айшва гьагьа» апны экспертта йгIачважватI: аистория наукаква рдоктор Бигуаа Валерий, АААК ЙхIаракIу асовет йалу Инджгия Джамбул, хрихыцаущтрала арыпхьагIв, ахрихацаущтыгIвчва рклуб «Афырхы» йалу Воуба Илона, Айкьангьашырта клуб ауысхагIвчва. https://abaza.org/abq/913
АААК Апсны а-Фыр Сулейманов Алхазур йыхьызла йакIвшаз ауысква йрылан
Адуней апсуа-абаза конгресс анхагIвчва Ардзынба Владислав йыхьыз зхъу Айсра ртшхъвара амузей адиректор Бейа Мзия йылрайгван сентябрь а 23 атшын Апсны а-Фыр Сулейманов Алхазур йыхьызла йакIвшаз ауысква йрылан.
Сулейманов Алхазур асквшква 1992-1993 рагIан Апсны ауагIа р-Абашта айсра анакIвшуз зымгIва йрапхъата Апсны зхчарныс йгIайыз ачачан чкIвынчва дрыуан.
Ахъмаштылра уысква афыр йхъапщыла Сулейманова Анжела ауи Апсны дша-Фыру йаквшахIатхауа йшвъа, йайсыга фаша, йшашкIаква, Ардзынба Владислав йыйтыз, йыхьыз зну акIьарахва датшагьи йхIапчыпквакI амузей йанрылтуаз амш йаквдыршватI. Асквш 2022 январь агIан Сулейманов Алхазур адуней йхIваджьтI.
АААК ашIыпIа хъвшара гIахъыртIытI Жвандрыпщ кыт апны
Адуней апсуа-абаза конгресс ашIыпIа хъвшара гIахъыртIытI Гвдауыта район йаланакIуа Жвандрыпщ кыт апны. Ауи даунашвахъцIагIвхатI Чалмаз Баграт. АшIыпIа хъвшара йалалтI ЧкIотуIа Ламара, Пхазариа Артур, Гвынба Батал, Габуниа Джьума.
АшIахъа зну ахIахъв: сквш 30 анцIы Апсны а-Фыр Джикирба Рауф йгIвыз асурат гIараухтI
Апсны а-Фыр Джикирба Рауф ахIахъв йаницIаз асурат сквш 30 рымщтахь Гвма кыт апны йгIараухтI Апсны ашIара радкIылара «Апеипш», Ардзынба В.Г. йыхьыз зхъу айсра ртшхъвара амузей, Адуней апсуа-абаза конгресс йгьи Апсны АкъральыгIва шварагIарадара акъвырльыкъвхарта йаланакIуа Йазалху хъвдаквцIара зму аквта рпшгIагIвчва.
«АнгIалра амгIва»: АААК апроект шIыц СогIвым апны ауагIа йгIарылархIватI
Адуней апсуа-абаза конгресс йаланакIуа Апсны апхIвысква р-Координация совет апроект шIыц «АнгIалра амгIва» апрезентация акIвшатI СогIвым йаъу АААК апресс-квта апны.


Адиаспора
Адуней апсуа-абаза конгресс апсуа-абаза уагIа радкIылри ансисквша йакIвшалауа «Абаза» культура-спорт фестиваль магIныта йамуи йырзынархаз уатыкв айчважвара аднагалтI.
АААК ашIыпIа хъвшара шIыцква гIахъыртIитI Трыквшта йаланакIуа апсуа кыт Османии Токат шти рпны.
Антропологии этнографии рмузей (Кунсткамера) этнографияла ахъвшара йакIвнаршаз асеминар «КIавкIаз: акультураква рагIвысырта» аматериалква йара ауи ахьыз зму азкIкIрата Санкт-Петербург апны йгIацIцIтI.
АтурыхдырыгIв йгьи архъвыхыгIв Къабартай (ХIапI) ГIаднан гIарып бызшвала йгIвыз акнига «АмарагIайырта Аргваны апны апсуаква ртурых йазынарху агIвыраква йгIарылху ашIчIвараква» АмарагIайырта Аргваны ахьыла йхъысыз хIабашталагIвчва ртынхаква йырмагIынхаз йгIаквчважвитI.
Хвитта абакIрала аклуб «Абаза» абжьамата Кварандзиа Денис Санкт-Петербург апны асабиква дырбжьагIвхатI.
Абаза драмтеатри «Меркурий» уагIахъа гIахIвыщала ансамбльи Апсны Республика апны КъЧР гIандыршищтара сквы 100 ъацIуа йазынархата йакIвшаз Къарча-Черкес акультура амшква йрылан.
АкIавкIаздырыгIв бергьльы Генко Анатолий йзынархаз хъмаштылра айззара акIвшатI Санкт-Петербург йтагылу Кунсткамера музей апны.
Трыквшта апны Апсуа культура квтаква р-Федерация аунашвачпагIви аунашвахъцIарта йалазлуши ъалырхуаз VII айззара ду акIвшатI.
Соцсетква рпны уагIа щардагIв зпшуа аканалква гIанзыршаз КIарма Марйана АААК лцхърагIан абаза бызшвала бжьыла йгIву книга анцIарала лмурад лырхъйатI.
Адуней апсуа-абаза конгресси Санкт-Петербург апны йгIаныршу чкIвыныргIа рквта «Охти» йалата Апсны ауагIа р-Абашта айсра апны йгIатыргаз АйгIайра амш йазынархата гвыргъьахъв концерт адыргалын йакIвдыршатI.


Арепатриация
Трыквшти Иордании йрыуу апсуа сабиква Согъвым апны репатриация ауысла Апсны аминистерства йадыргалыз атшпсщарта йгIадгылтI.
Йыжвла ъану йпсадгьыл дшачвыхъаразгьи апсуара йылата йырбжьаз, Апсны бзазара йгIайхыз, инженер ъачIвагIа зму, апсыуа гIвыраква трыкв бызшвала йатазкIуа Квтарба Хаири дангIадрийыз амш йадахIвуата АААК ахабарргарта портал ауи йгIайыквчважвитI.
АуагIахъа хъвыцща, цри бызшва атшауацIнарыхра, апсыуакви абазакви рацзакIыра, арепатриация йгьи Апсны къральыгIва атшауацIнарыхра апны адиаспора рынхараамагIны знархару ауысква дрылачважватI Апсны апрезидент Хаджимба Рауль АААК ахабарргарта портал ахъазла йакIвшаз аинтервью апны.
АуагIахъа хъвыцща ащаквгылра, апсыуа йгьи абаза бызшваква ргIахчари ртшауацIыхри, адиаспора рыцынхара арыбагъьара уысква дрыквчважватI Апсны апрезидент Хаджимба Рауль АААК апортал анхагIвчва йадыргалыз аинтервью апны.
Адуней апсыуа-абаза конгресс (АААК) ахъада Эгьзакь Мусси архъйагIв секретарьГицба Инари Трыквшта йбзазауа апсыуа-абаза диаспора йрызцатI.
Адуней апсуа-абаза конгресс (АААК) аунашвачпагIв шIыц Эгьзакь Мусси адкIылара архъйагIв секретар Гицба Инари йапхъахауа гIвыма къральта йъацаз Трыквшта акIвпI. Ауат ауаъа май а 5 йгIашIарышвта а 8-дза йаъан, апсуа культура квтаква р-Федерация (Апсуафед) аунашвачпагIвчва рынйара йахъазымкIва акъраль апны йынхауа апсуа культура квтаква йадыргалыз айззараквагьи йрылан.
Ахваша, мартI а 23, Апсны апны Репатриацияла акъральыгIва комитет гIаншищтара сквшы 25 ъацIыз йазынархата гвыргъьахъв акIвшатI. Ауат асквшква руацIа агIвыма къральква рпны йбзазуз хIыгIвычIвгIвысква йрыуата пщынызкьи хвышвыгIв райхIа Апсны бзазара йгIайхтI. ЖвизынзкьыгIв раъара Апсны йакъральгIвхатI.


АуагIахъа хъвыцща ащаквгылра, апсыуа йгьи абаза бызшваква ргIахчари ртшауацIыхри, адиаспора рыцынхара арыбагъьара уысква дрыквчважватI Апсны апрезидент Хаджимба Рауль АААК апортал анхагIвчва йадыргалыз аинтервью апны.
Айчважвара акIвлыршатI Ардзынба Аста
- ЙамгIан уагIахъа хъвыцщайа апсыуакви абазакви уахьчIва йадызкIылуа?
– Йзапш уагIахъазлакIгьи, рпхьадзарала йдууызтынгьи йхвыцызтынгьи, уагIахъа хъвыцщата йрымазара атахъыпI рхъа шырхчуш, йызтабзазауа ркъраль шгIащаквхуш знархару алшараква. ХIара хIпны ауи ахачIвы гьмайрам. ХIара хIгьуагIахъа дууым, хIкъральгьи ауи апшта йгьдууым. Ауаса хIуагIа асквшызкьква йгIарылстI, уыжв хIзамандза йгIабзазатI йгьи хвитнагIа гьхIымам хIапхъахьыла йщтIу азаман тшалахIрыдзырныс.
ЙхIзычпауа зымгIва хIчпара атахъыпI уагIахъата хIгIащаквхарныс, хIкъраль багъьата йщаквгылырныс ахъазла, ауи йазынарху алшараква йрылахIарныс ахъазла. ЙгIахIахвырквын, ауи апш лшарата йхIыму гьмачIым. ХIкъральыгIва дуумызтынгьи агIалцIыртаква, амальква хIымапI, хIкъральыгIва арыбагъьара хIазынхарныс хIхIазырпI.
- Адиаспора рыцынхара багъьахара ахъазла йгвынгIвыру бызшвакIла учважвара атахъыпI. Акъраль амальта йнарахвуа ачIвыйа хIпсадгьыл апынгьи апсыуаква йадкIылата йъабзазауа агIвыма къральква рпынгьи абызшва агIахчара йазынархата?
– АкъральыгIва цри бызшва арыпхьара, ауи ауагIа бзи йдырбара знархару апроекткви апрограммакви цхърагIара днарайдзитI. Щарда мцIуата йгIаныршахаз абызшва политика знархару АкъральыгIва комитет абызшва агIахчара ауысква йрыдынхалитI, чкIвынргIа рыхъазла уыжвгIанчIви (аудио йгьи видео) амальла йадгалу ацхърагIагаква гIандыршитI. ЙызнымкIва хIалачважвахьатI акъраль уысхагIвчва щардала апсыуа бызшвала йчважвара шатахъу, ауи магIны ду шаму.
Айсра амщтахь зынла йнахвхаз амальква нархарата йрыман апсыуа бызшва ардырра адиаспора йырзымайрахарныс, Трыквшта йтабзазауагьи анахьанат агIвыма къральква йыртабзазауагьи. АъачIвагIагIвчва адиаспора йрыдынхалырныс, ауат арыпхьара амальла йадгалазларныс ахъазла лшарата йаъу абгата йгIарысабапхун. Ари анхара уахьчIвагьи джьгарта йымгIвайситI.
Араъа датшагьи хачIвыкI аъапI – абаза бызшва агIахчара. Апсыуа бызшвагьи абаза бызшвагьи гIащаквхата штшауацIырхуаш апшта хIынхара адыгIгалра атахъыпI. Ауи ауысла уыжв азаман амаль щарда нахвхитI. Кьангьаш гьазгIазгуам ари анархартала Адуней апсыуа-абаза конгресс анхарагьи хIапхьахьаква рынхарагьи сабап ду шгIарылцIуаш.
– Айщчва уагIахъаква рацынхара рахIагьи йбагъьахарныс ахъазла йчпачIвыйа? Йшпаубауа?
– Ари анархартала нхарата йакIвшахьу гьмачIым. УахьчIвалагьи йакIвшитI нхара ду. Ауи мурадта йамапI хIайщчва, абазаква, лшара рзыгIаныршара Апсны йгIайхырныс, араъа йынхарныс.
Апхъахьыла рыцIагьи хIаргванхарныс ахъазла ажвлара, акъральыгIва амальква, аэкономика проектква рацадгалрала, абзазара йацалажьрала амальква йауацIыхта йгIарысабапра атахъыпI. Адуней апсуа-абаза конгресс ауи ауысла алшара шIыцква гIахънатIитI.
ХIара зымгIвагьи араъа хIацбзазара, хIадкIылата апсыуа къральыгIва тшауацIнахIрыхра атахъыпI. АгIвыма къральква йыртабзазауа хIабашталагIвчва гIацапахырныс, йхIыцта хIкъральыгIва ащаквгылра, атшауацIыхра йазынхарныс ахъазла уахьчIва йхIылшауа зымгIва хIчпара атахъыпI. ХIайщчва ралацIарадъа ари ауыс архъйара баргвыта йымгIвайсуаштI.
– Арепатриация араса льальата йзымгIвайсуа ачIвыйа? ЙачIвыйа ауи пыраста йазалуа?
– ГвасрапI, ауаса Апсны ахабарква зымдыруа гьмачIгIвым, ага ауат ауи дара йшырпсадгьылу рылархIваргьи. Сара апсыуа культура жвлараква сырзыразпI хIабашталагIвчва рквтала Апсны Республика йазынарху ахабарква йауацIыхта йъадыргауа ахIатырла.
ХIдиаспора хъызхуаш амальква гIаныршара атахъыпI. Щардала ахабар хIзыгIадзитI йара ауи Трыквшта йауу апсуаква йгIарылцIта рбзазара агъьырчIвырныс ахъазла агагIвы Германия, Англия йшцауа. Ауат рбзазара агъьызчIвуаш амальква араъа йхIзыщаквыргылуазтын ауат арыла йгIайтыпахуаштI. Ауи акIвпI хIыздынхалра атахъу.
Ага баргвыра аъазтынгьи, арепатриация нхара акIвшитI. ШвыгIвпхьадзара йнадзауата Сирия йгIатыцIхыз ауагIа Апсны рбзазартахатI. ЦIабыргыта, ауи йашвхIаусыгIвахаз айсра акIвпI, ауаса, сшхъвыцуала, араъа рбзазара щаквгылуазтын зджьаралагьи йгьквачхуашым. Ауат араъа рбзазара агвындыргIвитI, ащардагIв рщапIы дрыбагъьатI.
ЙцIыхъвахауа агIвысквша-хысквша хIара Йордания йту адиаспора джьгарта хIрыцынхитI. Ауат гIальаматра ду азыгIадырбитI Апсны, арыла йшгIайтыпахуаш йащтапI. Ари агвала штшауацIнахуаш багъьата йхъахIзырцIауа алшараква аъапI. Анахьанат акъральква йыртабзазауа хIдиаспора рыхъазлагьи йара араса хIызчважвушта хIхъагвы аквыпI.
ЙахьчIва сара мачвы ацIасцIатI арепатриация знархару акъральыгIва комитет министерства статус шатхауала ащаквыргылра. Ужвы ауи акъральыгIва уысхарта астатус рыцIагьи йхIаракIхатI. Ауи йгьгIаныцIуам ахьыз тшапсахгIвацата – апахь йгылу ахачIвкви амурадкви рырхъйара знархару псахра шIыц щарда алазлуштI анхарагьи. Кьангьаш гьазгIазгуам ари ащаквыргылра захвара шалу. Щарда цIуата хIалачважвун ауи, абар ужвы йхIымапI арепатриация ауысла Министерства.
– Йшпаупхьадзауа, Апсны къральыгIва ащаквгылра апны адиаспора ралацIара гылартата йамайа?
– Айсра йгIанарбатI хIдиаспора Апсны къральыгIва ащаквгылра ркъару аларцIарныс йшхIазыру. ЗапхъанчIви Псадгьыл гIазхчарныс йгIайыз ачкIвынчва рызбжагIв айсра йаладзтI. Ауат р-Псадгьыл азшIытра бжьы йаргвышхван йгIайтI. Абгата йгIанхата айгIайра гIатызгакваз айсра амщтахь Апсны йгIатахан йбзазитI. Рыуа щардагIвы арепатриация уысква йырзынхитI. Ауат рхъатачIв швапха йашIпшуашта йаъапI запхъанчIви Псадгьыл йачвыхъару ахаквква рпны йбзазаркIвауа хIайщчваквагьи.


Лента событий ВААК
Эгьзакь Мусса дангIадрийыз амш йадахIвуата АГТРК апны йдрыхIазырыз арепортаж
Август а 13 дангIадрийыз амш йыртлапIитI АААК ЙхIаракIу асовет ахъада, апхьахьа йгьи абзихагIв, зуагIахъа ргIащаквгылхра збзазара йамурадхаз ажвлара уыснкъвгагIв Эгьзакь Мусса.
А-Конгресс анхагIвчва Хуап кыт апны АААК ашIыпIа хъвшара гIахъыртIытI.
Ауи дахъадахатI Барцыц Исхан. Ахъвшара датшагьи йалалтI: Барцыц Исльам, Аухат Астамур, АмкIваб Альас, АмкIваб Тариел.


Лента событий ВААК
АуагIахъа тшдырра апсахра йаквчважватI АААК Айкьангьашырта клуб апны
«УыжвгIанчIви дуней апны апсуакви абазакви руагIахъа тшдырра тшзапсахуа ашвхIаусыгIваква» зхьзыз Адуней апсуа-абаза конгресс Айкьангьашырта клуб алачIвара уатыкв айчважварата йакIвшатI сентябрь а 23 атшын. «Айшва гьагьа» апны экспертта йгIачважватI: аистория наукаква рдоктор Бигуаа Валерий, АААК ЙхIаракIу асовет йалу Инджгия Джамбул, хрихыцаущтрала арыпхьагIв, ахрихацаущтыгIвчва рклуб «Афырхы» йалу Воуба Илона, Айкьангьашырта клуб ауысхагIвчва. https://abaza.org/abq/913
АААК Апсны а-Фыр Сулейманов Алхазур йыхьызла йакIвшаз ауысква йрылан
Адуней апсуа-абаза конгресс анхагIвчва Ардзынба Владислав йыхьыз зхъу Айсра ртшхъвара амузей адиректор Бейа Мзия йылрайгван сентябрь а 23 атшын Апсны а-Фыр Сулейманов Алхазур йыхьызла йакIвшаз ауысква йрылан.
Сулейманов Алхазур асквшква 1992-1993 рагIан Апсны ауагIа р-Абашта айсра анакIвшуз зымгIва йрапхъата Апсны зхчарныс йгIайыз ачачан чкIвынчва дрыуан.
Ахъмаштылра уысква афыр йхъапщыла Сулейманова Анжела ауи Апсны дша-Фыру йаквшахIатхауа йшвъа, йайсыга фаша, йшашкIаква, Ардзынба Владислав йыйтыз, йыхьыз зну акIьарахва датшагьи йхIапчыпквакI амузей йанрылтуаз амш йаквдыршватI. Асквш 2022 январь агIан Сулейманов Алхазур адуней йхIваджьтI.
АААК ашIыпIа хъвшара гIахъыртIытI Жвандрыпщ кыт апны
Адуней апсуа-абаза конгресс ашIыпIа хъвшара гIахъыртIытI Гвдауыта район йаланакIуа Жвандрыпщ кыт апны. Ауи даунашвахъцIагIвхатI Чалмаз Баграт. АшIыпIа хъвшара йалалтI ЧкIотуIа Ламара, Пхазариа Артур, Гвынба Батал, Габуниа Джьума.
АшIахъа зну ахIахъв: сквш 30 анцIы Апсны а-Фыр Джикирба Рауф йгIвыз асурат гIараухтI
Апсны а-Фыр Джикирба Рауф ахIахъв йаницIаз асурат сквш 30 рымщтахь Гвма кыт апны йгIараухтI Апсны ашIара радкIылара «Апеипш», Ардзынба В.Г. йыхьыз зхъу айсра ртшхъвара амузей, Адуней апсуа-абаза конгресс йгьи Апсны АкъральыгIва шварагIарадара акъвырльыкъвхарта йаланакIуа Йазалху хъвдаквцIара зму аквта рпшгIагIвчва.
«АнгIалра амгIва»: АААК апроект шIыц СогIвым апны ауагIа йгIарылархIватI
Адуней апсуа-абаза конгресс йаланакIуа Апсны апхIвысква р-Координация совет апроект шIыц «АнгIалра амгIва» апрезентация акIвшатI СогIвым йаъу АААК апресс-квта апны.
АААК Абгархыгв кыт апны йапхъахауа медицина цхърагIарали ауагIахъа хъвмарраквали атшыбжьараква акIвнаршатI
АААК апроект шIыц апкъ йтата МЧС аъачIвагIагIв АмычIба Индира далата Абгархыгв кыт апны апхьагIвчва рыхъазла йапхъахауа медицина цхърагIарала атшыбжьараква акIвшатI. Ауи акIвымкIвагьи асабиква ауагIахъа хъвмарраквала мастер-класс ддырбатI, АААК апроект «Амазара» йаланакIуата йхъырхыз амультфильми афильми йырддырпшытI.
АААК ашIыпIа хъвшара гIахъыртIытI Уатап кыт апны.
Адуней апсуа-абаза конгресс ашIыпIа хъвшара гIахъыртIытI Очамчыра район йаланакIуа Уатап кыт апны. Ауи дахъадахатI Кутелиа Руслан. АшIыпIа хъвшара йалалтI: Халваш Сабрина, Кутелиа Дато, Кархалава Мимоза, Адлейба Ремзик, Адлейба Рембо, Кутелиа Виолетта, Кутелиа Слема, Боджгуа Илона, Адлейба Джорж.
Арасадзыхь кыт апны АААК ашIыпIа хъвшара гIахъыртIытI.
Очамчыра район йаланакIуа Арасадзыхь кыт апны Адуней апсуа-абаза конгресс ашIыпIа хъвшара гIандыршатI. Ахъвшара дахъадахатI Воуба Арида. Ауи йалалтI Чхамалиа Зинаида, Гогиа Руслан, Цыгвба Цира, Пачулиа Марина, Цулукиа Раиса, Каджая Рамин.
ЗакIгьи йапшым Апсны афлора шварагIварата йазалуа йгIаквчважвауа Бебиа Сергей йырхъвыхра нхара «Апсны абнаква» йазынархаз уатыкв айчважвара акIвшатI
АААК Айкьангьашырта клуби Апсны анаукаква ракадемии рацынхара апкъ йтата «Академик Бебиа Сергей йцIолу йырхъвыхра нхара «Апсны абнаква» йгьи ареспублика аэкологии запш аъам афлори шварагIварата йырзалуа» ахьызта уатыкв айчважвара адыргалтI.
АААК Тамыщ кыт апны апхьагIвчва ауагIахъа хъвмарщаква йырзырбжьатI, мультфильмгьи ддырбатI.
Тамыщ кыт апхьагIвчва рыхъаз АААК анхагIвчва ауагIахъа хъвмарщаквала атшыбжьараква адыргалтI. УацIыхъван асабиква апсуа бызшвала мультфильм ддырбатI.


АуагIахъа хъвыцща, цри бызшва атшауацIнарыхра, апсыуакви абазакви рацзакIыра, арепатриация йгьи Апсны къральыгIва атшауацIнарыхра апны адиаспора рынхараамагIны знархару ауысква дрылачважватI Апсны апрезидент Хаджимба Рауль АААК ахабарргарта портал ахъазла йакIвшаз аинтервью апны.
Адуней апсыуа абаза конгресс ахабарргарта портал акорреспондент йазцIгIаракваджьауап ритуата апрезидент Хаджимба Рауль йгIаликIгIатI ари: йзапш уагIахъазлакIгьи, рпхьадзарала йдууызтынгьи йхвыцызтынгьи, уагIахъа хъвыцщата йрымазара атахъу рхъашырхчуш, йызтабзазауа ркъраль шгIащаквхуш знархару амальква рнахвра акIвпI.
Хаджимба дшхъвыцуала, ари ахачIвы архъйара гьмайрам.
«ХIара хIгьуагIахъа дууым, хIкъральгьи акъраль дуква йгьрыуам. Ауаса хIуагIа асквшызкьква йгIарылстI, уыжв хIзамандза йгIабзазатI йгьи хIапхъахьыла йщтIу азамантшалахIрыдзырныс хвитнагIа гьхIымам. ХIара уагIахъата хIгIащаквхарныс,хIкъральбагъьата йщаквгылырныс, ауи йазынарху амальква йрылахIарныс ахъазла йхIылшауазымгIва хIчпара атахъыпI», – йхIватI апрезидент.
Ауи йшгIаликIгIазла, Апсны къральыгIва дуумызтынгьи агIалцIыртаква амапI, адунейахъахь ауи ъаныргIалу ашIыпIа ахъгалраква гIарысабапра атахъыпI, абзазагIвчвагьиакъраль багъьата йщаквгылырынс ахъазла дахIврала йазынхарныс йхIазырпI.


Апсны уагIа рабашта айсра
АтурыхдырыгIв Возба Саида Апсны ауагIа р-Абашта айсра йсабита йызхъысыз ауагIа ргIагвалашвахра 55 гIвыракI апны йазылкIкIытI.
Хабардъа йыдзыз рдуней мшы ансисквша август а 30 атшын йакIвшитI. Апсны апны хабардъа йыдзыз рщардагIв Апсны ауагIа р-Абашта айсра агIан зыщта рмаухыз
Асквш 1989 август а 25-26 агIан Согъвым апны КIавкIаз ащхъа уагIахъаква рассамблея (рконфедерация) йапхъахуз айззара ду акIвшатI.
Август а 15 Апсны апны зтахъырала айсра йпшцIалыз ауагIа рымш дыртлапIитI. Ауи асквшква 1992-1993 рагIан Апсны ауагIа р-Абашта айсра анакIвшуз згвы йызшIнатта апсуаква йрыдзхъагылта агъа йпшIагылыз айсчва йырхьызхIвагапI. Ауи амш йазынархата АААК ахабарргарта портал ауат афырква йрыуата зджьакIы рхабарква гIатанацIитI.
СССР Абджьар къаруква рполковник, Апсны Республика агенерал-лейтенант Сосналиев СултIан дангIадрийыз амш йадахIвуата АААК ахабарргарта портал ауи йбзазара йгIаквчважвауа агIвыра арыхIазыртI.
Аюрист, аполитиканкъвгагIвы, КIавкIаз ауагIахъаква ргIальаматраква рхчагIвы, зыхьыз дута йзыргаз ачеркес Къалмых Юрий асквшква 1992-1993 рагIан акырт-апсыуа айсра анакIвшуз ахв узымпхьадзушта Апсны ауагIа швабыж йырцхърагIаз ауысхагIвчва дрыуазаджвыпI.
Асквш 1992 август а 14 щымта щажьыта Грузия а-КъральыгIва совет архъвква айхамгIва ахчара швхIаусыгIвата йырчпатI, Ингур дзыгIв апны аквырджь-апсыуа къральгIвына йгIахъысын Гал – Согъвым мгIвала Апсны йгIаласкIьакIьауа йгIаджвыквылтI. Абарауаса йгIалагатI мыш 413 йнайыз, йщарычIвараз айсри апсыуа уагIахъа ргеноциди.


Йбергьльу акIавкIаздырыгIв Дзидариа Георгий Апсны атурых апхьахьа дута йахъазымкIва зыхьыз газ «АхыгIв рсальамшвъа» зыгIвкваз дрыуа заджвытагьи дгIалахатI.
Капба Арифа
Дзидзариа Георгий – дапхьахьа-кIакIаздырыгIв дууын, аистория наукаква дырдокторын, йынцIра шабгаз йцри шта атурых ардырра дазынхатI. Ауаса Апсны атурых ауи йыхьыз хьдзыла йзанылыз датшагьи швхIаусыгIвакI аъапI: 1940-хуз асквшква рагIан, ареспублика рыцIа-рыцIа квырджь штата йанырчпуз, ауи дымшвауата, йпхыцIагьи нхартала йуысквагьи шцуш дампшуата ауысагIв ЩынкIвба Баграти апхьахьа Щакърыл Константини дрыцта Апсны апны йыншуз апсахраква чвгьата йгIарыквчважвуз зхабар хъара йгаз «АхыгIв рсальамшвъа» йгIвытI.
Атурых йымагIальаматын
Ауи Лыхны кыт апны асквш 1914 май а 6 агIан дйытI. Георгий йаба, адгьылрхарджьыгIв Дзидзариа Алексей, ЛакIоба Нестор (Апсны АССР а-Совнарком йаунашвачпагIвыз – аредакция ррытаразга) йгIанйыршаз адгьылрхарджьыгIвчва рдружина «Киараз» дрылан. Йан, Елизавета (Зиза) Давид йпхIа, «Киараз» йрылаз ареволюционер бергьльы Варданиа Игнатий дйахщан. Пщысквша рахIа дыртамкIва ачкIвынхвыц йаба дихъышвтын йан лхъазы длыгIзун.
Жвасквша анирыцкьа йнанаркIыта Дзидзариа Гудаута асаби тдзы-интернат апны дапхьун, асквш 1929 Согъвым апны йаъаз ЛакIоба Нестор йыхьыз зхъыз АщхъагIвчва рквтанай апхьарта дыцIалтI. АрыпхьагIв Фадеев Алексей Всеволод йпа йбзирала ауи апхьарта дыцIаркIвата йцри шта атурых бзи йбауа дцатI. Фадеев ауи кIара гIазлукIгIата гIвыра гIазлухуаш ахабарква, ашвъаква, аквшахIатгаква гIазикIкIырныс дйылабжьун.
Асквш 1934 агIан апхьарта дангIалга атурых азыгIальаматра ду аззымаз ачкIвын Москва апны аистории афилософии алитератури ринститут дыцIалтI.
УацIыхъван зны йбзазара дъагIаквчважвахуа ашвъа апны Дзидзариа йгIвыхуаштI: «Араъа сара Готье Юрий Владимир йпа, Косминский Евгений Алексей йпа, Тихомиров Михаил Николай йпа, Бахрушин Сергей Владимир йпа, Минц Исаак Израиль йпа датшагьи йрапшу аурышв турыхдырыгIв дуква рпны сапхьарныс сынасып йгIанакIытI, ауат сара историкта сщаквгылырныс ахъазла уыс ду рхатI».
ДстудентыркIвата Дзидзариа йалкIгIата йымагIальаматхитI Апсны ХIХ асквшышв агIан йызлаз ауысква.
Асквш 1939 агIан йхIаракIу апхьарта дангIалга Дзидзариа Апсны дгIайхитIта апхъапхъа наука нхагIв айцIбата, уацIыхъван ахIбата академик Марр йыхьыз зхъыз Апсны абызшви алитератури аистории рнаука-рхъвыхырта институт (ужвы Гулиа ДырмытI йыхьыз зхъу Апсны агуманитар рхъвыхраква ринститут – аредакция ррытаразга) апны дынхитI. Асквш 1953 агIан ауи аинститут адиректор наука нхарала дитарагылыгIвхуштI, асквш 1966 йгIашIарышвта адуней йхIваджьындзыкIьа ауи унашва ахъицIуштI.
Анаука-рхъвыхра нхарала дгIанымхауата Дзидзариа историягьи йайрыпхьун. Асквшква 1957–1966 рагIан ауи Горький А.М. йыхьыз зхъыз Согъвым апедагогика институт даунашвачпагIвын, арыпхьагIвта ауаъа дынхауа асквш 1939 агIан далагатI. Ауи йгIаджвыквцIарала акIвпI аинститут аистория хъвшара апны Апсны атурых йадрыпхьауа йшалагаз. Асквш 1979 агIан Апсны къральыгIва университет ангIанша Дзидзариа ауаъа Апсны атурых, археология йгьи аэтнология ркафедра даунашвачпагIвхатI, ХIХ асквшышв ацIыхъва – ХХ асквшышв ахъа агIан Апсны атурыхлагьи апхьараква акIвйыршун.
«Дзидзариа Георгий Алексей йпа апсуа история наука ащата щтIазцIаз дрыуа заджвыпI. Ауи ащата анщтIарцIуз апсыуаква атурыхдырра зъачIвагIу апхьахьаква гьрымамызтI, историяграфияла ацIасква гьщаквымгылсызтI, дырра гIазлухуаш агIалцIыртаква мачIдзан», – йгIвитI Дзидзариа йыхъазла атурыхдырыгIв Куправа Арвелод.
«АхыгIв рсальамшвъа»
Дзидзариа Георгий дгьапхьахьагIвацамызтI, ауи зпсадгьыл бзидздза йызбуз дгIвычIвгIвысын. Интеллигенция йрылаз ащардагIв рапшта ауи ЛакIоба Нестор йымщтахь Апсны апны йыншаквуз ауысква гвакъвпра гIайыларцIун: ареспублика квырджь штата йырчпарныс йащтан, апхьартаква рпны апсыуа бызшва йадрыпхьарныс йгьадымрыхвитуазтI, аъанатIаква ршаща апны ахъвахъвараква щарлан – апсыуаква надрыскIьунта аквырджьква дыргылуан.
Асквш 1947 агIан йбергьльу агIвгIвы йгьи ауысагIв ЩынкIвба Баграти апхьахьа-кIавкIаздырыгIв Щакърыл Константини йаргьи дрыцта а-Союз шабгу абольшевикква ркоммунист партия Аквта комитет (ВКП(б) а-ЦК) сальамшвъа ргIвытI. Ауат ауаъа ауысква раъаща йалыргата йгIархIватI, акъраль йхIаракIу аунашвачпагIвчвагьи ауи ргватра азынадырхарныс йрыхIватI.
ЙгIашIырпхьадзаз абжараква йрыуан апсуа апхьартаква рпны квырджь бызшвала йадрыпхьауата «рынхаща апсахра», апсыуа апхьартаква рпхьадзара йалырдзгIара, ашта атопонимика (ашIыпIахьызква – аредакция ррытаразга) квырджьта йчпахра, апсуа литература чва ахъамбара апсуа гIвгIвчва ргIвыраква гIацIщтралагьи алшараква рыдзра, йхIаракIу апартия йгьи аунашвахъцIара ъанатIаква рпны апсыуаква аъамзара, ауат анхартаква Грузияла йгIаргуа ауагIа йрытра, адгьылква Грузия йгIатыцIыз ауагIа йдыркIра.
Асальамшвъа йагIвжваз абомба йагIвызахатI, ауи зымачв ацIакваз нкъвырцауа йалагатI.
«Асальамшвъа зыгIвкваз мчыта джьауап ддыркIытI – ВКП(б) а-ЦК ржьата Апсны апартия организациягьи йадым адырцIата рзырхIватI. ЙцIыхъвахуз асквшква ауат «абуржуазия йырнационалистта» йгьи «фашистра нкъвыргауата» рыквырцIатI, абарауаса асквш 1953-дза йнайтI», – гIанахIвитI Бгажба Олеги ЛакIоба Станислави ркнига «АпхъанчIви заман йгIашIарышвта хIымшквадза Апсны атурых».
Куправа Арвелод йгIаликIгIитI ауи асальамшвъа Георгий Алексей йпа йбзазара апны тшгIанамхIвауата йшамылуашыз – ауи мачвы анацIайцIа амщтахь заман ауыра апхьахьа йзычвгьамцара ддырбзазатI.
«Ахчалагьи дгIапсауа йгвгьи днадырдзауамцара бзидздзара йнайгтI. Асквш 1956-дза пщсабикI ъагIадзынгылуаз йтгIачва пединститут ацбзазарта апны пещкI йыгIвнабзазатI. Асквш 1947 агIан йыргIвыз асальамшвъа амщтахь Дзидзариа Георгийгьи ЩынкIвба Багратгьи Щакърыл Константингьи рыла кIылдмырпшуа йынкъвырцатI. Георгий Алексей йпа 1949 апхьара сквшы ахъа пединститут апны лекторта дынхарныс дгьадымрыхвитхтI – «политика хъатала йызхъацIа дамуашта йырпхьадзатI», уацIыхъван ауи гIван йшIгъвычвта «алекторква рацбзазарта апны йкIуаз абзазарта шгIайырхвитхуаш» йархIвтI, йгIаймырхвитуазтын аинститут адиректор Цулукидзе Р. ауыс апрокуратура йайтныс дйыршвун», – йгIвитI Куправа.
Апхьахьа йгьи акъральыгIва уысхагIв
Дзидзариа Георгий йгIвырата зджьара йгIаншвалкваз рпхьадзара 400 йахънацитI, ауат йрыуата 150 наука нхарапI, 50 монографияпI.
Абар апхьахьа Дзидзария йчпащаква гIазырбауа асквш 1999 май а 4 «Апсны ауагIа рпартия» газет йгIаншвалыз агIвыра ашIчIвара: «ЙхIагIаз йгьи йкъваданыз Дзидзариа Георгий Алексей йпа йынхарта апны йанакIвызлакIгьи акнигаква, ашвъаква, анапIлагIвыраква датшагьи ашвъабыгъьква зквыз айшва данадзхъачIваз ауи дгIахъыхIвун – йыпкъ райшата, къару бзи шйылу гIаузырбауа йыжвгIвахъаква къьакъьадза. Йгвыргъьуз йшIахъа ауи йнашх гIанахIвун. Анхарта йызгIашыллакIгьи ауи дгIагылуанта дгIайпыралуан. Ачважвара дшалагузбырг зынла ауи апхъала дзыззхъвыцуаз хъатакIла йгIанхунта дшабгу йайчважвалагIв дичIвхун. ЙызгIайуаз йъачIвагIалагIвчва драчважварныс бзи йбун, зынзамыза ауи апещ апны днасгIасуамца дчважвун, амаль йымазтын уыс бзикI гIаджвыквызцIаз дйыргвышхвушын, йакIвым закI зымхъачпарныс йазаргваныз ауи ачIвырхъа дачвихчушын».
Дзидзариа ХIХ асквшышв ацIыхъва йгIашIарышвта ХХ асквшышв йапхъахуз апщбачIвдза гIазцIазкIуаз агIамта апны Апсны атурых ауысла хвду змаз дъачIвагIагIвын. Ауи йнаука нхараква хрестоматията йырпхьадзитI, анаука йапщылу ауагIа ауат йрыланхитI.
«Дзидзариа Георгий Алексей йпа йакIвпI апсуа апхьахьаква йрыуата зымгIва рапхъа ХIХ асквшышв агIан апсуа жвлара ралаща ззырдырыз. Ауи ХIХ асквшышв агIан апсуа жвлара ркъабатипхьадза амагIны гIайхIватI, дасузлакIгьи ауыс зквыз йалыргата йгIайырбатI», – йгIвитI атурыхдырыгIв Куправа Арвелод.
Асквш 1866 агIан «йгвынгIвырамыз атшгIащтIыхра» йазынархаз йынхара ауи ВКП(б) а-ЦК йазыргIвыз асальамшвъа амщтахь йуыс анбаргвдзаз агIан йгIвытI. АтшгIащтIыхра ацIазырсыгьыз зуыс зымдыруата йынхуз, Апсны ауагIа рхIаль-шан шаъу рзалмыргауата ауат адрыбагъьалра ахабза (адгьылрхарджьыгIв адгьыл йапшвыму дичIвыта щаквзыргылуаз хабзала йрыбагъьаз азазаъащаква – аредакция ррытаразга) шашIадрысызла ахабар гIарылазхIваз Россия ачыннкъвгагIвчва ракIвпI. Россия злабзазуз ауи ахабза Апсны апны зынгьи йгьаъамызтI.
Ауи акIвпI атшгIащтIыхра «йалыргам»-хIва йзапхьуз: зхъа йахвитта тшызпхьадзуз адгьылрхарджьыгIвчва йшгIадырхвитыз ауысла йгIарылархIваз ахабар йайгвыргъьара атарала йгвыжвкIтI, йара ауаса йгвыжвкIтI ахIчвагьи – «хIара лыг хIымата хIзырхIватI» – рхIван. «Асквш 1866 агIан Апсны апны атшгIащтIыхра» гIвыра асквш 1955 агIан йгIацIцIтI йаргьи Дзидзариа Георгий йапхъахуз, адуней апхьахьаква рквтагьи йыхьыз дута йзыргаз йнаука монографията йалтI.
Гыларта кIьыда акIитI апхьахьа йынхараква рпны амонография «АмхIаджьырри ХIХ асквшышв агIан Апсны атурых йапщылу абаргвыракви». Ари агIвыра аъачIвагIагIвчва «ХIХ асквшышв агIан апсыуаква зынйаз арыцхIагIара йасквшгIвырата КIавкIаз айсра йаладзквазгьи йырчвахъабагата» йырпхьадзитI. Анхара йащатахатI апхьахьа Москва, Ленинград, Тбилиси, Краснодар, Согъвым ршвъахчартаква рпны йгIайауа, гватшныта йахъирышвтуа, ййырдыруамца дыздынхалыз ашвъаква йгьи агIагвалашвахра щарда.
Апсны атурых ардырра апны Дзидзариа Георгий йалацIара дута йаъапI ауи ймонография «Ареволюция апхъала апсуа интеллигенция ащаквгылра». Ауаъа апхьахьа агIвсквшышвкI анагIвысуаз агIамта йщаквгылыз апсуа интеллигенция йрыуата Апсны аполитика йгьи ажвлара бзазара апны залацIара дуу ауагIа дгIарыквчважвитI. Ари анхара ахъазла Дзидзариа Георгий асквш 1980 агIан Гулиа ДырмытI йыхьыз зхъхIвалгIу Апсны АкъральыгIва ахча согIа гIайквнадыргатI.
Дзидзариа Георгий ареспублика апны рыцIа хвы змаз ажвлара йгьи аполитика уысхагIвчва дрылапхьадзан. Асквшква 1957-1959 рагIан ауи Апсны АССР ЙхIаракIу а-Совет а-Президиум аунашвачпагIв дитарагылыгIвын, асквш 1975 йгIашIарышвта дпсындзыкIьа Апсны ЙхIаракIу а-Совет даунашвачпагIвын. СССР ЙхIаракIу а-Совет дадепутатта хын далырхтI.
«Агъбадгылырта йадцIитIта амшын йалалитI»
Дзидзариа Георгий йбзазара шабгаз анауки ажвлара уыскви йъарзынархаз йтгIачва швабыжта йрылсуан, ауат дрыцызларныс заман гьизыгIанымхузтI. Дзидзариа Георгий Алексей йпи йхъапщыла Герия Ольга Александр йпхIи пщгIвысабичва гIадзындыргылтI – рпхIа Аннети рпачваква Астамури Гудиси Адгури.
ДжьащахъвапI йсуратгIвгIвхаз Дзидзариа Адгур данхвыцыз йаба дшибуз дшаквчважвахуа. Абар ауи йлахIвараква шгIайхIвахуа: «ХIаба щымта анхарта тшанадигалуаз хIан ауи йцIыхъва дтагыла ашвхъымсадза дцун ауаъа ужвыгьи зны йчгIвычаква дрыкврыцкьахра ахъазла. Агъба адгылырта йадцIта амшын йалалуазшва акIвын йшаъаз».
АтгIачва рпны Георгий Алексей йпа йнаука йгьи йыжвлара нхара апхъата йырпхьадзун, ауи «тшазидыруата йхъа злайцIуз» уысын.
«ХIара хIыхъаз щцалрата йалхьан хIаба анхарта дангIайхрагьи йпещ апны дъанхалуз, – йгIайгвалашвахитI ауи йпа. – Сандуха акIвпI йгIасгвынгIвуа санца дъадиректорыз аинститут апны йхуз ауыси дыздкIылаз аистория науки шазакIым. Анаука ауи дшабгу тшайтуан, дызхамдзуз йшйылшуз апш йахьирыдзахуан: цIыхквтадза йшвъабыгъьква дрылачIван, дъацалакIгьи – тшпсщара данцузгьи – дыздынхалуаш ашвъаква йыцнайахвуан. Сара тшгIаздырынгьи хIаба мгIан ду зму уыскI далата йсыласхIвун. Йаргьи зымгIва ауи Ауыс йазынхара атахъын. ХIара атгIачванадзара ауи хIгьзанымкъвакъвуазтI. ХIанкъвакъвпI-хIвагьи ацIыхъва хIгьтамгылуазтI, йауа ухIварыквын – ауаса йщаквгылхьан. ЙгIахIгвынгIвуан аунагIва аныргIалра агIвычIвгIвыс йынхара амурад хъадаква йшрыуам, ауи ацкIыс рыцIа магIны зму амурадква шаъу».
АунагIва уысква рыхъаз апхьахьа зынгьи заман гьйымамызтI: закI йчпадзузтынгьи йыззичпуз «йхъа мачIкI тшайрыпщарныс ахъаз» акIвын, закIы дахъварныс йтахъыта гьакIвмызтI. ЙтгIачви йгIарикви гватра дукI рзалихырныс йылымшазтIхIва Дзидзариа Георгий йгIайгвынгIвуан ауат дырра раура, книга йапхьара ахъаз лшара рымазара шатахъыз.
«ХIаба, ажва аламкIва, хIара хIыхъаз йзычпуз зымгIва йчпун, – йгIаликIгIитI Дзидзариа Адгур. – Ауи газетти журналти йаъаз гIацIйыгIвгIун. ХIара асабиква йырзынархаз акнигаква разкIкIраква хIыман. [ЙхIыман] радиоприемникгьи пластинка йасуазгьи, апластинкаквагьи хIщардан – апсуа уагIа ргвыпква Сталин йымщтахь шIыцта йанырцIата йгIацIцIызгьи рылата».
ДзидзариаргIа ртгIачва ду тшпсщара хъаракI йгьзымцузтI, айхIара рцри кыт Лыхны акIвын йъацуз. Апхьахьа йпа йгIайгвалашвахитI данхвыцыз йаба йара дхвыцта тшпсщара ащхъа хIвыртаква дшырщтиуаз анихIвахуаз даздзыргIвырныс бзи йшибуз.
«Ауи пасата абадъа дгIанхатI. Аинтернат апны дапхьатI. Апхынла тшпсщара рпны дангIайхрыз ауаъа ацIайква азаджв йацкIыс азаджв дхвыцта йаланта йанду ауи ауасахчаква дрыцта ащхъа дылщтиуан. Сара бзи йызбун ауи ауасахчара йапщылаз турыхквакI анихIвахуаз. Ауи апсыуа бызшва бзита йдыруа йахъазымкIва йдыруан ауасахчаква рыбызшвагьи, момкIва ашварацыгIвчва ракIвызма йызбызшваз – ужвы тамамта йгьсзыхIвушым».
Апхьахьа ду, з-Псадгьыл йазцIабыргыз агIвычIвгIвыс Дзидзариа Георгий асквш 1988 агIан – йпхIвыс лымщтахь мыш 26 рахIа днамихуата – йдуней йхIваджьтI. Ауи йнышвынтара Лыхнашта – йцри кыт Лыхны атшшара ду апны – йаъапI.
Апхьахьа чIахI алайзырбауата асквш 2004 агIан Дзидзариа йыхьыз ахъхIвалгIата анаука гIатгараква рыхъазла КъральыгIва ахча согIа щаквдыргылтI. Ауи йыхьыз Апсны акъалаква рпны аурамква йрыхьырцIатI, йыхьызла анаука-практика конференция дуква акIвдыршалитI. Асквш 1995 агIан «Апсныеимадара» къральыгIва компания апхьахьа йсурат зну почта марка гIацIнащттI, дгIадриищтара сквшы 100 анцIуаз асквш 2014 агIан йюбилей йазынархата ахча жвгъьайквагьи гIацIырщттI.


Адуней апны
КъЧР акъала хъада Черкесск апны ансисквша йакIвшалауа «Абаза» культура-спорт фестиваль йахъвыкIта Абаза уагIа ркультура амши Апсуа баракъ амши акIвшатI.
Зыжвлала йадыгьу Апсни Финляндии ркъральыгIв КъвышвхIа ИсхIакъ йпсадгьыл апны дзабадырта йыгIвзахаз апсуаква йритыз йажва йырхъйауата Хельсинки апны уагIахъа культура квта гIахъитIытI.
Рим къала, Италия р-Парламент апны Апсны р-Президент Бжаниа Аслани АААК ЙхIаракIу асовет аунашвачпагIв Эгьзакь Мусси алата адепутат Далль-Оссо Маттео йпресс-конференция «АуагIахъаква рхъатаъаща дара-дара йщаквдыргылхырныс рхвитнагIа. Апсни йдуу Европи» акIвшатI.
ХIызту асквш декабрь аквтадза йхIазырхара атахъу Ставропольшта йту абазаква йгIарыквчважвауа абзазара йгIахъыху асуратгIвыра йауата хъвквакI хъырххьатI.
Москва йту апсуа диаспора йалакву май а 9 Россия акъала хъада апны АйгIайра Амш андыртлапIуз «Аджьаль змам аполк» йрылата йгIамгIвайстI
Апсыуа режиссёр, чIахIра змата АААК йалу Таниа Тимур йфильм «Анчва дизыразхатI сабаду айгIайра ахъазла» Россия апны йауацIыхта йгIадырбауа йалагатI.
Абаза уысагIв Мыхц Кьарим йысквш 70 йадахIвуата йадгалаз аршIыйара хъвлапны Ставропольшта апны йакIвшатI.
Ханты-Мансийск апны йакIвшатI атачIв уагIахъа бызшваква руысла адуней айззара, араъа йалачважватI апхъахьыла абаза бызшва атшауацIнарыхра аъащата йызтагылу.
Лагъь КIавкIаз апны йаныргIалу МарагIайырташта АкъральыгIва музей афилиал апны Апсны акультура йгьи атурых-культура тынха рминистерства йгьи Адыгейшта акультура аминистерства мачвы зцIарцIаз культура ацынхарала амеморандум апкъ йтата акультура-гIарбарта проект «Апсны. Атурых, акультура, ауыжвгIанчIви бзазара» апрезентация акIвшатI.
Апсны йауу арежиссёр Нармания Инар Лакрба Михаил йгIвыраквала йхъихыз афильм Архангельск дуней кинофестиваль апны апхъагылара гIатнагатI «Зурала йайшысу ахъвмарра фильм йагъьу арежиссёр» номинацияла.


Апсны Республика АкъральыгIва баракъ Амш Астамбыль йтабзазауа апсуа-абаза уагIа йдыртлапIатI.
Барганджиа Саид
Апсны Республика АкъральыгIва баракъ Амш адиаспора адкIылата йъабзазауа акъральква рпны «Акультура Амш» – хIвагьи йапхьитI. Ари амш дыртлапIатI Трыквшта йтабзазауа адиаспора.
Агвыргъьахъв айззараква акIвшатI Эскищехир къала аргванква рпынгьи апсыуа кыт Тандыр апынгьи.
Трыкв республика йапшым ашIыпIаква йгIартыцIын Апсны абаракъ Амш артлапIара уысква йгIарылалтI уагIа 1500-гIв раъара. Адуней апсыуа-абаза конгресс йгьи адиаспора ажвлара организацияква ркъарула концерт ду адыргалтI. Ауи апрограмма йалан афольклор хореография гвыпква, Апсны йауата Трыкв йхIаракIу апхьартаква рпны йыцIу астудентква, ашвахIвагIвчва, агIвгIвчва.
Айззара йалакваз хIвахIвра ажвала тшырзынайырхатI апсуа культура квтаква р-Федерация аунашвахъцIагIв Акусба Атанур. Ауи йшгIаликIгIазла, а-Федерация асквш 2009 йгIаншатI йгьи йцIыхъвахауа ахсквша руацIа араъа ансисквша Апсны Республика АкъральыгIва баракъ Амш дыртлапIитI.
«УахьчIва гвыргъьахъв мшыпI адуней акъральква йыртабзазауа хIабашталагIвчва зымгIва рыхъазла. Эскищехир апны ужвы йакIвшауа агвыргъьарамш йалапI ашIыпIа уысхартаква рунашвачпагIвчвагьи. ЗымгIва хIыхъазла магIны зму ари амшла сгвы хътIыта снашвайхIвахIвитI. Апсны абаракъ хIара йалкIгIата хвы азыгIбитI, йшпакIву ухIварыквын ауи ахъазла рхъа щтIарцIатI хIайщчва, хIахщчва щардагIвы йнадзауата», – йхIватI Акусба Атанур.
Агвыргъьахъв айззара йгIадгылыз тшырзынайырхатI Трыкв Республика апны Апсны Республика йазалху ахъвдаквцIараква рынкъвгагIвы Харазия Вадимгьи. Ауи йгIаликIгIатI абари йапшу агвыргъьарамшква адунейла йапшым акъральква йыртабзазауа абазакви апсуакви шараргвануа.
«ХIара хIапхъанчIвиква рбаракъ ахъазла рхъа щтIарцIарныс йхIазырын. РахIа йхьанту атлахан хIанташварагьи хIадызкIылуа абаракъ акIвпI. Сшгвыгъауала, уахьчIва апшта амамырра анщаквгылу агIангьи, апхъахьылагьи Апсны абаракъ Амш хIалазырпауа гвыргъьарамшызлуштI», – йхIватI Харазия Вадим.
Адуней апсыуа-абаза конгресс архъйагIв секретарь Гицба Инар ари агвыргъьахъв айззара далан. Ауи йшихIвазла, Апсны абаракъ Амш артлапIара лкIгIара зламу «ателебара цхIа» агIаныршара акIвпI: ауи йабанарбитI, йаднакIылитI Апсны, Къарча-Черкес, Трыквшта йгьи Йордания рпны агвыргъьарамш щтIызхуа ауагIа зымгIвагьи.
«Абаракъ Амш йапшу аидеология гIаншараква рбзирала йапшым акъральква йыртабзазауа хIабашталагIвчва ацIагылитI, руагIахъа тшдырра щтIыцIитI, рапхъанчIви Псадгьыл, ауи аэтнокультура йазаргванхитI», – йрыбагъьатI Гицба Инар.
Апсны Республика ауыжвгIанчIви къральыгIва баракъ рыбагъьахатI Акъва апны Апсны Республика ЙхIаракIу а-Совет асессия ащаквыргылрала асквш 1992 июль а 23 атшын. Ауи асхъан асквш 1978 йнахвхаз Апсны АССР а-Конституция анхара ашIарысхатI, асквш 1925 агIан йлыххаз Апсны ССР а-Конституция гIащаквыргылхатI. Асквш 2005 йгIашIарышвта Апсны Республика АкъральыгIва баракъ Амш июль а 23 атшын хабза щата амата йдыртлапIитI.


Лента событий ВААК
АААК ауысхагIвчва Араду кыт апны асабиква ажвгIванд йацIачIвата апсуа бызшвала амультфильмкви авидеороликкви йырдырпшытI
Адуней апсуа-абаза конгресс ашIыпIа хъвшараква рыцынхара апкъ йтата «Амазара» проект афильмкви апсуа бызшвала йырчпаз «Абраскьыл» мультфильми Араду кыт асабиква йднарбауа йалагатI.
Акыт абзазагIвчва рыхъазла ауагIахъа хъвмарщаквала мастер-классгьи адыргалтI, ауи йайззаз зымгIва джьгарта йалан. АпшыгIвчва хвыцква а-Конгресс согIа хъагIагьи рызнарыхIазыртI.


Лента событий ВААК
АААК ЙхIаракIу асовет аунашвачпагIв Эгьзакь Мусса КъЧР апны Апсны Республика йтыцIта ауаъа йцаз, апрезидент Бжаниа Аслан дызхъаду аделегация дрынйатI.
Апсны йауу агвып арат амшква Къарча-Черкес сквшы 100 ъахъыцIуа йазынарху агвыргъьахъв йалапI. Анйара «Алашара» жвлара адкIылара ауысхарта апны йакIвшатI. Пхара злаз айчважвара «Алашара» жвасквша руацIа нхарата йакIвнаршауи ауи агIарбаракви йырзынархан.


ЛакIоба Сария лхъмаштылра ахъвлапын акIвшатI Согъвым аурышв театр апны.
Барганджиа Саид
Йбергьльу апсуа жвлара-политика уыснкъвгагIв, ауагIа ргвы рахIа йгIатахаз Апсны аунашвачпагIвчва йрыуазаджву ЛакIоба Нестор йхъапщылаз ЛакIоба Сария лхъмаштылра хъвлапны акIвшатI Согъвым аурышв театр апны декабрь а 5 агIан.
Асквш 2019 агIан сквшы 80 цIытI зыхьыз дута йгаз ауи апсуа пхIвыс адуней дыквхымищтара, йаргьи ауи акIвын йыззынархаз ахъвлапын-спектакль (ЛакIоба Сария сквш 35-та днайгIвацауата асквш 1939 май а 16 агIан Тбилиси Ортачал тутанакътара ачымазагIвтара апны дпсытI – аредакция ррытаразга).
Аурышв театр актерква апхIвыс шIа ймайрамыз лылахь гIархIватI. АргылчIв йащатахатI архив апны йгIарауыз ашвъаква, Сария данкIыз йлыцтачIвакваз ргIагвалашвахраква, ауи лбзазара йауата йнашхыйаз йгьи рахIа магIны змаз агIаншараква. Аспектакль зыргылыз арежиссер Апсны ауагIа рартист Жорданиа Джамбул йакIвпI. Асценарий йгIвытI абергьльу апсуа турыхдырыгIв йгьи ажвлара-политика уысхагIв ЛакIоба Станислав.
Ауи йшихIвазла, агIвыра арыхIазырра баргвын, ага ауаса йаъазтынгьи ауи сквшщарда ЛакIоба Сария лбзазара мгIва ййырдыруан, йаргьи «ауи гIайыхъватI аргылчIв пкъыта йазалыз агIаншара хъадакви аларышвракви гIайауырныс».
«Ауыс шхIылшаз зхIвуш сара гьсакIвымзапI, ауаса апшыгIвчва рчпащаквала йгIауахвырквын зымгIва бзита йакIвшазшва йаъапI. Согъвым ауи азаман аъаща йхIзытаргылтI. ЙгIауауырныс баргву ашвъаква, асуратква гIахIырбатI. Ауатгьи магIны зму аъаща гIандыршатI. Сария заджвгьи йлапшымыз дпхIвысын. Заджвгьи йгьизымчхIузтI ауи йылхътырхуаз, ауаса лара дызквгылаз дгьыквымцIтI», – йхIвитI ЛакIоба.
ЛакIоба Сария лыхьызла ари апш хъвлапны адгалра гIалазгаз дрыуазаджвыпI ЛакIоба Нестор йтурых-хъмаштылра музей адиректор Малиа Людмила. Ауи аурышв театр актерква разыра ажва щарда рзылхIватI, ахъвлапын угвы йнадзауата, пхата йшакIвшазгьи гIалылкIгIатI.
«ХIара йхIтахъыпI ацIабырг гIащаквгылхырныс, Сария лыхьызгьи ауагIа йырхъмаштылныс. ХIара йхIтахъыпI ауи чвахъабага син лыздыргылырныс, ауи уагIахъа уысхата ауагIа ргвылагьи рпсылагьи йацыркIуата дара-дара йырчпарныс», – лгвтыхъ хIыцагIвылшатI амузей аунашвачпагIв.
Аспектакль апны ЛакIоба Сария лтурасыла аурышв театр актриса Ломиа Милана дгIахъвмартI.
«Сара ЛакIоба Сария лтурасы гIасырбата гьсзыхIвушым, – йылрытамамтI актриса. – Сара ауи лбзазара йауата шIчIвара хвыцкI гIащаквсыргылхырныс акIвын сызщтаз. АргылчIв айхIарала абзазара йгIахъыху йалакIу аквчважваран. Швабыж йбаргвын ауи тшазурыхIазырныс».
АргылчIв ъагIадырбуз апещ уагIала йырчвызтIхIва ауаъа цIутIкI гьымгузтI. АпшыгIвчва – ауат райхIарагIв ЛакIоба Сария лбзазара атурых бзита йахагIвазан – йашIамсуа ауи лфырра джьарщун.
«ЗакIгьи гьсзыхIвум. АлахIвараква сгьнырмыжьстI. Ужвы ацIх шабгу сгьзычвхуашым. Ауи закIыта… ЙачIвытагьи дгIвычIвгIвыс дууызйа!» – ллахIвараква гьылзыкIуам аргылчIв йапшыз Марчан Саманта.
Атеатр абидоль апны ашвъахчартаква рпны йгIарауыз ЛакIоба Сария лцрикви ларгванкви дрыцта дызну асуратквала йалаз агIарбарта адыргалтI, йара ауаъа уырпшы йауашын хъацIара ду злаз ауи апхIвыс лбзазара шмайрамыз йаквшахIатхауа ашвъаква.
«ГIвысквша руацIа йлысуа, кIара лхътырхуа дрыман – дгьырзымрыхъватI. ЛхъацIа дгьбзахмызтI, уацIыхъвангьи ауи дгьлымтйытI. Лылаква йшырбуз лпагьи дырбкъун, ауаса лхъацIа ауагIа драгъата гьырзылымхIватI. Ауатква уанрызхъвыцра ухъвырбышква гIалагылитI. Сыладзква хъагылата сапшуан», – лхIвитI Агрба Миранда.
Аспектакль сахIаткI аъара йнайтI йаргьи, ажва гьалам, йайшысыз, ауаса йалачпаз ЛакIоба Сария лбзазара абгата йгьгIанамырбатI. АпшыгIвчва ауи лбагъьари лхъацIари джьарщауа, ауи абархIвуамцара ласы йгьалымцIхтI.
ЛакIоба Сария 16 сквша дыртата апсуа политик ду, Апсны а-Совнарком унашва ахъызцIуз, Апсны АССР Аквта рхъйагIв комитет йаунашвачпагIвыз ЛакIоба Нестор дипхIвысхатI. ЛхъацIа данырщы амщтахь ларгьи дыркIын щарда лхътырхтI: лхъацIа асоветква йырпшIагылаз нхара акIвигашауата, «ауагIа драгъата» лдырхIвушын. Ауаса апхIвыс шIа багъьара ду гIалырбан ауи гьырзылмыутI. Ауи сквш 34 дыртата асквш 1939 агIан Тбилиси атутанакътара ачымазагIвтара апны дпсытI.


АшIыцраква
АААК апроект «Аимадара» абзирала асквш 2022 агIан Апсны йапшым акытква йрыуу саби 400-гIв райхIа акъраль ауацIа йамдатI.
АААК йаланакIуа Апсны апхIвысква рсовет Лагъь КIавкIаз апны йакIвшаз апсуа-абаза форум йалачважватI.
Адуней апсуа-абаза конгресс Айкьангьашырта клуб йалаквуи аъачIвагIагIвчви АААК апресс-квта апны йакIвшаз йызкьазууыз алачIвара апны апсуакви абазакви йырцIасыз азъазара гIахчара шатахъу йаквчважватI.
Апсны акытква йрыуата апхьагIвчва 300-гIв райхIа АААК йаднагалыз ауагIахъа хъвмарраквала атшыбжьараква йрылан
УахьчIва Адуней апсуа-абаза Конгресс сквш 30 ахъыцтI.
Адуней апсуа-абаза конгресс йазалхта йарыхIазырыз асогIа йазабакIтI «Апсны» этнопарк апны йакIвшаз сагIындакъаущтрала анкъвакъвраква йрылаз.
АААК йаланакIуа апхIвысква р-Координация совет аунашвачпагIв айсра йаладзыз Апсны ахчагIвчва ранчва дрынйатI.
А-Конгресс ауысхагIвчва КъБР апны йгIаныршу ашта хъвшара аунашвачпагIв Пшенокъва Владимир дзахIбаз агвып йрынйатI.
Апсны йапшым ашIыпIаква йгIартыцIыз пщгвыпкI ауагIа рхъвмарщаквала йапхъахуз анкъвакъвра «Ахьышьтра» апны апхъагылара йазабакIтI.


Сквш 30 цIитIта аорганизация адуней шабгу апны апсуакви абазакви аднакIылитI. АцIасква, абызшва, агвбайара гIанахчитI, акъральгIв жвлара арыбагъьитI.
А-КОНГРЕСС ШГIАНШАЗ
Асквш 1992 октябрь, аквырджь-апсуа айсра йанашымтаз агIан адуней шабгу йбзазауа адиаспора ргIащтийыгIвчва Лыхны кыт апны тшазыркIкIын рыжвла ъану рпсадгьыл Апсны хчара ахIатырла ауагIахъа адыркIылра рмурадта апсуа-абаза (абаза) уагIахъа Йапхъахуз р-Дуней Конгресс акIвдыршатI.
А-Конгресс йащаквыргылра хъадата йалтI Апсуа-абаза уагIахъа рдуней ассоциация (МАААН) гIаныршара. Ауи дапрезидентта далырхтI ажвлара уыснкъвгагIв ду, аюрист наукаква рдоктор Шамба Тарас.
А-КОНГРЕСС АХАЧIВКВА
А-Конгресс анхара мурад хъадата йаму апсуакви абазакви йъабзазалакIгьи йадкIылта ауагIахъа разыгIальаматра йазынарху анхара йгIаланаркIра акIвпI. Ауи лшарахитI апсуа-абаза уагIа йрыуу гIвычIвгIвысипхьадза йзычпуш йчпара ахъаз аъаща ангIануыршара. А-Конгресс агвып ркъару ауагIахъа рацзакIыра рыбагъьара, Апсны аэкономика атшауацIыхра ацхърагIара, агIвыма къральква йыртабзазауа абашталагIвчва гIайхра ахъазла аъаща бзи гIаныршара, акъральгIв жвлара рыбагъьара йгьи тшауацIнарыхра йырзынадырхитI. Абаза уагIахъа гIащаквыжьра йгьи тшауацIдрыхра йазынарху ауысква ауагIхъа йрыуу ъабзазауа акъральква зымгIва гIаланакIитI.
АААК ЙХIАРАКIУ АСОВЕТ АУНАШВАЧПАГIВ ЭГЬЗАКЬ МУССА
Асквш 2017 агIан йакIвшаз Йбыжьбахуз айззараду аорганизация анхара апны ашIчIвара шIыц йаджвыквцIагахатI. Ауи йалакваз ахьыз шIыцта йщаквдыргылтI – Адуней апсуа-абаза конгресс. А-Конгресс ЙхIаракIу асовет даунашвачпагIвта далырхтI акъральыгIва йгьи ажвлара уысхагIв, амеценат Эгьзакь Мусса. Ауи АААК анхара нархара хъадата йайттI ашта йгьи ашIыпIа уысхартаква гIаныршара йгьи кытипхьадза атшауацIыхра ауысла йазалху программа лыхра. Гватра кIьыда азалхпI хабарргарала анхара – ауи къраль щарда йырту адиаспора йрыуу ауагIа радкIылрала анхара алшара йаланархIитI.
А-КОНГРЕСС АГВЫП РМУРАД ХЪАДАКВА
– апсуа-абаза (абаза) уагIахъа рэтнокультура ацзакIыра гIащаквыргылхра;
– адиаспора йрыуу хIыгIвычIвгIвысква рыжвла ъану рпсадгьыл йгIайхра ахъазла аъаща бзи гIаныршара;
– абашталагIвчва Апсны аэкономика, асоциал йгьи акультура тшауацIыхра йгIаланаркIра;
– агвбайара тынха – апсуа-абаза (абаза) уагIахъа рылкIгIараква, рцIаскви рхабзакви – гIащаквыжьра.
А-Конгресс ахачIвкви амурадкви йгIарыквхта ауи анхара апны быжьнархара хъадакI гIалукIгIа йауаштI:
– цри бызшва гIащаквыжьра йгьи тшауацIнарыхра, – культура, – чкIвыныргIа, – апхьара, – згIвадарахчара, – спорт.
А-КОНГРЕСС АНХАРА ЙГIАЛАЛ ЙАУАШ
УахьчIвала а-Конгресс йапшым акъральква йыртабзазауа апсыуати абазати гIанызкьыгIв райхIа аднакIылитI. Ауат ашвъаква йшгIархIвауа апшта йатахъу зымгIва зчпата аорганизация йалалкваз ракIвпI. Ансимшы нхара уагIа 80-гIв райхIа йахъвдаквырщтитI.
А-Конгресс далал йауаштI апсуа-абаза йгьи убых уагIахъаква йрыуу дзачIвызлакIгьи. Ауи ахъазла ахIвара швъа гIвыта электрон почтала йщтира йа уъабзазауа ашта апны а-Конгресс ауысхагIвкI йутра атахъыпI. Уъабзазауагьи къральта уызкъральгIвугьи магIны гьырзырбум. А-Конгресс йалу дзачIвызлакIгьи аорганизация анхара далазара, айззараду даделегатта йа а-Конгресс аорганква дрылазларныс далырхра, ЙхIаракIу асовет алачIвараква дрылазара дахвитпI.
А-Конгресс йалалуа Абаза уагIа руагIахъара, ргвбайара, ртурых гIащаквызыжьра йгьи тшауацIдызрыхра мурадта йызкIыта тшадызкIылыз атгIачва ду дрыуазаджвхитI.
А-Конгресс анхара далалырныс, ауи апрограммаква рырхъйара дацхърагIарныс дзачIвызлакIгьи дахвитпI.
А-КОНГРЕСС АХАЧIВКВА ШАРХЪЙАУА
Къару хъадата йалуа кытипхьадза апны йгIандыршауа ахъвшараква ракIвпI. Ауат акытква рбзазагIвчва ашта ахъаз магIны зму ахачIвква рырхъйара йгIарыланаркIра гIадрыласитI.
А-Конгресс агвып йдырхъйауа апроектква гьапшым: арыпхьарала апрограммаква, агвчIагIв акцияква, спорт, культура, хъмаштылра нархара зму ауыс пхатшаква, анкъвакъвраква.
А-Конгресс йагIаджвыквцIарапI «Агвы апхара» гвчIагIв акция, аорганизация ауатыквква рпны пышвтдъа Айкьангьашырта клуб алачIвараква акIвшитI, уагIа щардагIв адызкIылуа «Абаза» культура-спорт фестиваль адыргалтI. Ауысква зымгIва амурад хъада – апсуакви абазакви хвы змата йырпхьадзауа ауагIа йрылагара, атурых тынха гIащаквхара ахъазла ауагIахъа адкIылра – йазынхитI.
АГIВАМА КЪРАЛЬКВА РПНЫ АААК АНХАРА
А-Конгресс апроектква Абаза уагIа йрыуу ъабзазауа акъральква зымгIва рпны йдырхъйитI. Ауи ауагIахъа аднакIылра йахъазымкIва ркультура, рцIасква, ргвбайара ауат акъральква рбзазагIвчвагьи йднардыритI, акультура амдара йацхърагIитI. Апсны йахъазымкIва АААК ауысхартаква Россия аштаквакI (Санкт-Петербург, Москва, Къарча-Черкес, Къабард-Балкъар, Ставропольшта), йара ауи апшта – Трыквшта, Германия, Нидерланды, Бельгия, Великобритания рпны йынхитI.
ЙцIыхъвахауа асквшква руацIагIваца а-Конгресс аунашвачпагIвчви йалаквуи йапшым анархараквала ацынхара ауысла ангIалра жвабапхьадзара мачвы рыцIарцIатI. Трыквшта апны йгIаныршу апсуа культура квтаква р-Федерация, Египет йаъу Акультури азъазари ртшауацIыхра афонд рыцынхара аргIапсща лырххьатI. АААК ЙхIаракIу асовет ахъада Эгьзакь Мусса дашIамсуа адиаспора ъану акъральква рунашвахъцIартаква руысхагIвчва дрынйалитI: агIвыма къраль уысквала Россия аминистр йтарагылыгIв Руденко Андрей, Иордания а-Сенат аунашвахъцIагIв йтарагылыгIв, Италия рпарламент адепутат Далль-Оссо Маттео датшагьи щардагIвы. Италия рпарламент апны а-Конгресс агвып йадыргалыз аконференция далан Апсны р-Президент Бжаниа Аслангьи. «АуагIахъаква йырбзазащахуш дара-дара йщаквдыргылхырныс рхвитнагIа. Апсны йгьи Европа Ду» тема йазынархаз ауи ауыс онлайн форматла йакIвшатI.
А-Конгресс агIвыма къральква джьгарта йызрыцынхауа, ауат рпны ауысхартаква згIаннаршауа апсуакви абазакви йъабзазалакIгьи акъральыгIва арыбагъьара ауыс щъата йшазалуа тшазырдыритIта акIвпI.
АХЪМАШТЫЛРА УЫСКВА
Асквш 2021 агIан СогIвым апны асквшква 1992-1993 рагIан йакIвшаз Апсны ауагIа р-Абашта айсра йаладзкваз рыхьызла Хъмаштылра цIласатыр ларцIатI. Ансисквша КIавкIаз айсра йаладзыз ауагIа анырджьабауа амш агIан амшын атшпы апсуа чвамза Ащамакъи Нарт мгъымци адыркIлитI. Апсны абаракъи адамыгъи рымш, Асабиква рхчара амш, Асквш шIыц йырзынархата а-Конгресс йацызкIуа агIвзачвагьи ацта акультура уысква, алитература анйараква аднагаллитI.
АГВЫ АПХАРА: ГВЧIАГIВ АКЦИЯ
Апсны апны ари акция йызшIуырпшра аъамкIва дута тшауацIнахтI. МызквакI руацIа «Алашара» Фонди Трыквшта апсуа культура квтаква р-Федерации рцхърагIарала чгIвыча пха, щапIхъацIа датшагьи гъын хIапчып саби 1000-гIвы райхIа йырнапIыцIашватI. Апроект Апсны арайонква зымгIва гIацIанакIтI, кIара йазыбжаз знырцIуз ашвъаква дара абзазагIвчва йдрыхIазыруан. Ауи ашIыпIа хъвшараква рбзирала акытква рбзазагIвчва анхара йгIаланаркIра а-Конгресс нархарата йъананауахвыз штамаму йаквшахIатхитI.
АПОЛИТИКА БЗАЗАРА АЛАЛРА
Асквш 2022 агIан а-Конгресс йалакву йрыуата пщгIвы Апсны АуагIа Райззара апны алхраква йрылалырнвс йаквыркIтI. Ауи кандидатипхьадза йара йхъатачIв мурадын. А-Конгресс йалакву Апсны акытипхьадза йнадзатI. Ауи амщтахь социал нархара зму апрограмма гIаншатI. Ауи рыцIа сабап алата йуырхъйа йауаштI акъраль шабгу йазынарху ащаквыргылраква рлыхра уалазлузтын. Ауи апш лшара, ажва аламкIва, йгIаунатитI Апсны Республика а-Парламент. Алхраква ргIарбараквала а-Конгресс архъйагIв секретарь Гьыцба Инар Апсны АуагIа Райззара дадепутатхатI. Адепутат йборчпI Апсны акъральгIвчва разыгIальаматраква йхчарныс, а-Конгресс агвыпгьи ауи ацIыхъва йтагылапI.
А-КОНГРЕСС АХАЧIВ АПХЪАКВА
Йаргвану азаман а-Конгресс хачIвыта йаргылитI Апсны акытква зымгIва рпны ашIыпIа хъвшараква гIаныршарала анхара ацIыхъва йнардзара.
А-Конгресс йамурадпI аргIапсра йара-йара йынхауата ауыс аднагалырныс. ДзачIвызлакIгьи тшазидырра атахъыпI апхъахьыла хIдахIвраква, хIбзазара аныргIалра йрыщатазлуш хIцIасква, хIгвбайара, хIыбызшва гIахчара шакIву.
Цри бызшва гIащаквыжьра йгьи шIасдъа йазырхIара. Ауи ахIатырла йалакIу анаука йгьи арыпхьара проектква лыхра. ЧкIвыныргIа анаука тшадыркIылра, йалкIгIата хIтурых, хIкультура, хIцIасква гIахъызтIуа история, абызшва, этнография нархараквала анхара йхънарыхра, ауи ахъазла аргвышхвагаква гIаныршара.
ХIуагIахъа шабгу, агвхъауаква, хIабашталагIвчва зымгIва йъанызлакIгьи йадызкIылуаш, йъазабадыруаш, абызшви атурыхи ддырдырырныс ъарылшуш, ауагIахъа культура апсып ъарзытагуш хабарпшгIарта штата йалуаш, джьгарта йынхуш хабарргага ргIапсра гIаныршара.
АПСНЫ АТШАУАЦIЫХРА АПРОГРАММА
УахьчIва йбзазауа абанпара рпахь атурых ахъазла магIын ду зму хачIвы гылапI – арыпхьара, культура, спорт рпны йпсахра атахъу лыхта ауат апсахраква акIвыршара, уызквгвыгъуш къральгIв жвлара гIаныршата тшауацIнарыхра, ауи ахIатырла агIвычIвгIвыс йзынарху алацIараква йрылархIара. Апсны ахъахвитра рыбагъьара, акъральыгIва тшауацIнарыхра рпны арат анархараква хъадапI.
Ауи гIаргвынгIвуата а-Конгресс агвып спортгьи, наукагьи, демографиягьи, культурагьи, згIвдарахчарагьи, шварагIварадарагьи, агIвыма къральква йырзыгарху политикагьи гIазцIазкIуа атшауацIыхра апрограмма лырхтI. Ауат зымгIва шалу Апсны акъральгIвчва рбзазаща анадзара щаквдыргылитI.
А-Конгресс агвып ауагIа рпахь ансимшы йгIагылуа ауысква агвныргIврала анхара абзазагIвчва гIаланаркIрала пышва бзи дырхIахьатI. ХIара акъраль шабгу хIгIахъыкIвшан йапшым акытква рпны рыцIа йыззыбжу тамамта йыгIдыритI.
ХIара борчта йхIыквпI кытипхьадза ахъазла кIьыда-кIьыдата ахачIвква лыхIхта йазакIу акъраль атшауацIыхра йапрограммата йадхIкIылхырныс.
ХIара гвылагьи псылагьи йхIтахъыпI швари хIари хIацыта ауи абзазара йалагIжьырныс.
АААК АУЫСХАРТАКВА
АшIыпIа хъвшараква Апсны акъала йгьи акыт 43 рпны дахIврала рынхара джвыквырцIахьатI. А-Конгресс хачIвыта йаргылитI ауи анхара акъраль шабгу, зпхьадзара 150 йнадзауа акъалакви акыткви зымгIва гIаланаркIра. Апсны утыцIта ауысхартаква къральти штати 10 рпны йынхитI: Санкт-Петербург, Москва, Къарча-Черкес, Къабард-Балкъар, Ставропольшта, Трыквшта, Германия, Нидерланды, Бельгия, Великобритания.
АуагIахъа йрыуу йъабзазалакIгьи ауи анхара йгIаланаркIра ахIатырла абзазартаква рпны а-Конгресс ауысхартаква гIандыршитI, ауат щъата йырзалитI рахIа йджьгару, згьагьара зпсахра йазыхIазыру, абзазара рыпшдзара йалазара зтахъу агIвычIвгIвысква. Ауат йырхIвауала акIвпI шIыпIипхьадза апны рыцIа магIны зму, АААК анхара зладжвыквнацIуш ауысква шщаквдыргылуа. Ауат акыт йа акъала йту атгIачваква райхIара зынйауа абаргвыраква йгIарыквхта йгIалырхитI.
Ауи апш дгылща абзазагIвчва ахачIвква рлыхрагьи а-Конгресс ацхърагIарала рырхъйарагьи йрылазларныс лщарата йачпитI.
ЙалкIгIу гватра азалнахитI а-Конгресс гIвычIвгIвысипхьадза йылшараква гIардырра. Кытипхьадза атшауацIыхрала ахачIвква анлырхуа ауатгьи тшрыквдыргIапситI. ЙайхIатагьи йхIхIвапIта, зцри кыт йа акъала йтыцIхта датша зджьара йбзазауа ауагIа – апхьахьаква, айъазагIвчва, арыпхьагIвчва, ахIаракьатчпагIвчва – рпышвагьи рдырраквагьи гIадрысабапитI.


Лента событий ВААК
АААК Абгархыгв кыт апны йапхъахауа медицина цхърагIарали ауагIахъа хъвмарраквали атшыбжьараква акIвнаршатI
АААК апроект шIыц апкъ йтата МЧС аъачIвагIагIв АмычIба Индира далата Абгархыгв кыт апны апхьагIвчва рыхъазла йапхъахауа медицина цхърагIарала атшыбжьараква акIвшатI. Ауи акIвымкIвагьи асабиква ауагIахъа хъвмарраквала мастер-класс ддырбатI, АААК апроект «Амазара» йаланакIуата йхъырхыз амультфильми афильми йырддырпшытI.
АААК ашIыпIа хъвшара гIахъыртIытI Уатап кыт апны.
Адуней апсуа-абаза конгресс ашIыпIа хъвшара гIахъыртIытI Очамчыра район йаланакIуа Уатап кыт апны. Ауи дахъадахатI Кутелиа Руслан. АшIыпIа хъвшара йалалтI: Халваш Сабрина, Кутелиа Дато, Кархалава Мимоза, Адлейба Ремзик, Адлейба Рембо, Кутелиа Виолетта, Кутелиа Слема, Боджгуа Илона, Адлейба Джорж.


Лента событий ВААК
АААК Мыку кыт апны апсуа бызшвала мультфильм гIанарбатI, йапхъахауа медицина цхърагIара шдурадзушла тшыбжьарагьи акIвнаршатI
АААК ашIыпIа уысхартаква рынхара апкъ йтата Очамчыра район йаланакIуа Мыку кыт апны ауысхагIвчва апхьагIвчва йрынйан апсуа бызшвала мультфильм, АААК апроект «Амазара» йауу афильмква ддырбатI. Адуквагьи ахвыцквагьи йрымагIальаматдзата МЧС аъачIвагIагIв Амычба Индира йакIвлыршаз йапхъахауа цхърагIара шдурадзушла атшыбжьара йаздзыргIвытI даргьи джьгарта атшыбжьара йалалтI.


Апсны Республика АкъральыгIва банк ахабар аргатI ачвахъабага банкнотква «Владислав Арӡынба» ргIацIщтра шджвыквырцIауа.
Барганджиа Саид
АкъральыгIва банк йазалху асайт апны ахабар шаргауала, ауи зноминал апсар 500 йнадзауа ачвахъабага банкнотква «Владислав Арӡынба» ргIацIщтра джвыквнацIуштI. Абанкнот Абашта айсра апны Апсны абзазагIвчва йгIатыргаз АйгIайра йахъыцIуа асквш 25 йазынархапI.
Аюбилей банкнотква ргIацIщтра сентябрь а 29 атшын йаквдыршватI, ауи атираж апхьадзара 10000 йнадзуштI. Рноминал хвыла абанкнотква ахвгIара-тира апны йгIарысабап йауаштI. Датшатагьи ауат гIарысабап йауаштI йазыркIкIуа пкъыгIвата, инвестиция амальла йгьи тезаврация амальла (ахчаква тлашIа гIаныршарала йангIарысабапхауа – аредакция ррытаразга) рноминал ахв йаквымшвауа пхьадзарала.
«ЙгIацIцIуа абанкнотква хвгIара-тира амальта йгIарысабап йауаштI Россия сомла йрыбагъьу рноминал хвыла: апсаркI Россия Федерация а 10 сомкI йраъарата. Араъа йгIалкIгIара атахъыпI абанкнотква атичIв пкъыгIва пшцIыщтыртаква рпны йгIарысабап йшамуаш (аюбилей банкнотква ргIарысабапра гIвына амапI – аредакция ррытаразга)», – араса йгIанахIвитI Апсны АкъральыгIва банк асайт ахабар апны.
АкъральыгIва банк аунашвачпагIв Барателиа Беслан йшихIвауала, ачвахъабага банкнотква ргIацIщтра закIытагьи йгьаквымшвушызтI Россия а-Гознак рцхърагIарадъа.
«Ага кIьасата тшырзынахIырхазтынгьи, Гознак йхIыцыркIтI йгьи гIамта айшысдзала анадзара швабыж йхIаракIыта хIахIвара дырхъйатI. Ауи ахIатырла зджьара йгIанымхауата швабыж хIырзыразпI», – йхIватI Барателиа.
Абанкнот абамби йгIалху ашвъабыгъь шкIвокIвала йгIацIырщтуаштI ачваквпшыра удзышва-гIвабджьазшва йаъата. Акупюра аквпшыра йадынхалтI асуратгIвгIвчва Джапуа Батал йгьи Каитан Тимур.
Апахь тланыкъва апны йхъаду асурат Апсны Республика йапхъахауа апрезидент Ардзынба Владислав йпортрет акIвпI, ауи йацIагIвпI «Владислав Арӡынба», ауи йаццауата хъарачIвыла йгIарбапI АйгIайра абаракъ щтIызхуа апсуа абджьар къаруква райсыгIвчва. Асурат йацIачпапI апхъанчIви апсыуа рыпшдзага.
Ащтахь тланыкъва апны йхъаду асурат Апсны Республика акарта акIвпI, ауи йацта йгIарбапI Апсны акъральыгIва герб аныта абагъьата йаквщтIыху ауыхвара хIагIа зквылуа Апсны акъала хъада Согъвым архитектура адкIылра ахвага.
Ачвахъабага банкнотква Апсны апны йапхъахауата йгIацIырщтуаштI. Апсны Республика АкъральыгIва банк акIвпI Абашта айсра апны Апсны абзазагIвчва АйгIайра ангIатырга амш аюбилей йадахIвуата ачвахъабага банкнотква ртираж агIацIщтра йагIаджвыквцIагIвхаз.


Абаза бызшвали апсуа бызшвали уыса гIапхьарала анкъвакъвра хъада йалазлуш апхьагIвчва гIалырхуата йакIвшаз анкъвакъвраква ргIарбараква йрылапшхитI Апсны апны
Апсны йауу апхьагIвчви астуденткви Абаза бызшви литератури рфестиваль йахъвыкIта йакIвшуш абаза бызшвали апсуа бызшвали уыса гIапхьарала анкъвакъвра хъада йалазлуш апхьагIвчва ъагIалырхуаз анкъвакъвраква йрылан. Ауат рпны рапхьаща гIадырбатI АГУ афилология факультетт йапхъахауи йгIвбахауи акурсква, Гвдауыта 2-хауа аквтанай апхьарта, Гагра 1-хауа аквтанай апхьарта рапхьагIвчва.
АпхьагIвчва абаза бызшвалагьи апсуа бызшвалагьи уыса йгIапхьара атахъын. Ауат штшдрыхIазырыз, ауыса апхьара йшазычпу дырхъвыхуан АГУ афилология факультет адекан Хагуш Батал ахIбата дъачIваз ажюри. Ауи йалан апсуа литературала АГУ акафедра арыпхьагIв ахIби адоценти АмкIваб Ахри Какоба Адгури, апсуа бызшвала АГУ акафедра адоцент Лихова Наталья, «Абаза бызшви литератури рфестиваль» проект унашва ахъызцIауа ПIаз Сергей йгьи Черкесск апны йгIаныршу «Алашара» жвлара адкIылара ахъвшара аунашвачпагIв Мыква Мурат. Гагри Гвдауыти рпны ажюри йгIарылалуан арыпхьагIвчви арыпхьарала ауысхартаква рынхагIвчи.
АгIвуагIахъакI абызшви акультури йырзынарху ауысквала ращтаныкъвара апны арат йрапшу ауысква магIныта йрыму гIаликIгIатI АмкIваб Ахра.
«Абаза бызшви литератури рфестиваль апсуакви абазакви культурала, бызшвала ращтаныкъвара рыбагъьара ауыс апны рахIа мгIан ду зму ауатыквква йрыуазакIыпI. Ауи ансисквшагьи йакIвшалитI, Апсны йауу чкIвыныргIагьи йхъдымрыпауа ауи йалазлитI. Апроект апкъ йтата Апсны йауу апхьагIвчва, астудентква, арыпхьагIвчва Къарча-Черкес апны йакIвшауа анаука-практика конференциягьи джьгарта йалазлитI», – йхIватI АмкIваб.
Апсны апхьартаква рпны йакIвшаз анкъвакъвраква бзита йшадгалаз гIалыркIгIатI ареспублика йгIайыз асасчва.
«Апхьарта ауи анкъвакъврагIвацата акIвымкIва гвыргъьахъвыта йаднагалтI. Ауысаква йгIарыпхьауа йаламгаскIва Амамыр амш йазынархата асабиква «Амамыр ахIвыхIв» ргылчIв гIадырбатI. Зныбыжьквала йалыхыз агвыпква рыуа закIы ауысаква йангIарыпхьара амщтахь тшпсщара дакъикъаквакI гIабжьадрышвуанта ауи азаман ашвахIварала йдырчвуан», – Гвдауыта йгIвбахуа апхьарта апны анкъвакъвра лахIварата йгIайыланацIаз хIыцагIвишатI ПIаз Сергей.
ЙгIаликIгIатI ауи анкъвакъвра йалакваз абаза йгьи апсуа уысара азыгIальаматрата йазрымугьи.
«Астудентква закIы-гIвбала йгIашIамсуата хуысакI йгIарыпхьара зтахъызгьи рылан – ауи анкъвакъвра йаларымпхьадзузтынгьи. АпхьагIвчвагьи швабыж цкьата, ауыса амагIны угвы йнадзауата, йангIалуата тшацырчпауа йгIархIватI», – йлахIвараква гьцIайымкIуазтI ПIаз Сергей.
Анкъвакъвраква ргIарбараква йанрылапшра амщтахь йагъьта йырпхьадзауа 14-гIв гIалырхта Къарча-Черкес апны йакIвшуш анкъвакъвра хъада йырщтиуаштI.
Абаза бызшви литератури рфестиваль адгалра асквш 2019 агIангьи сынчIвагьи Апрезидент грантква р-Фонд гIацхърагIитI. Афестиваль адызгалуа «Алашара» жвлара адкIылара акIвпI. Ансисквшагьи ауи йалазлитI Апсны йауу аделегация: апхьагIвчви астуденткви уыса гIапхьарала йанкъвакъвитI, апхьахьакви аъачIвагIагIвчви «Тобыль апхьараква» наука-практика конференция йалазлитI.


Апхьахьа Чрыгъба Вячеслав йгIвыра «Апсни анахьанат акъралькви ршIыпIахьызква ражвар» апрезентация акIвшатI Адуней апсуа-абаза конгресс апресс-квта апны.
Апрофессор, афилология наукаква рдоктор, Апсны Республика а-Президент йпны йгIаныршу Астратегия рхъвыхраква рквта адиректор, АААК ЙхIаракIу асовет йалу Чрыгъба Вячеслав йнаука нхара «Апсни анахьанат акъралькви ршIыпIахьызква ражвар» апрезентация акIвшатI а-Конгресс апресс-квта апны август а 24 атшын.
Апресс-конференция акIвлыршун АААК хабарргарала ахъвшара аунашвачпагIв йгьи аредактор хъада Лазба Амина. Ауи асасчви ажурналисткви йгIацIцIгIвацаз анаука нхара шIыц гIадлырбатI, апрезидиум йчIваквазгьи йрабалырдыртI: йыззайззаз акнига згIвыз Чрыгъба Вячеслави ауи йарецензентта йалыз афилология наукаква рдоктор, Апсны анаукаква ракадемия академик Когониа Валентини.
Чрыгъба Вячеслав акнига сквшыкIи бжакIи дшадынхалыз, ауи Апсны ашIыпIахьызква апсуа-урышв-ангьльыз йгьи урышв-апсуа-ангьльыз ажварта йагвныргIврала йапхъахуз швапхата йшалыз гIайхIватI. Ауи йгIаликIгIатI агIвыра агIвыма къральква ргеография хьызква рурышв-апсуа ажваргьи, агеография терминква рурышв-апсуа ажваргьи, аэтнонимква рурышв-апсуа ажваргьи шалу.
Акнига згIвыз йшихIвауала, ажвар мурадта йаму акъраль ашIыпIаква рыхьызква апсуа литература бызшвала ргIвыща щаквыргылра, ауат урышв йгьи ангьльыз бызшвала тамамта, транскрипция ахабзаква йрыквыргIапста йгIарбара шакIву.
«Швабыж магIны амата йспхьадзитI Апсны акартаква рпны ономастика, амгIва адзакIьа йдыргылуа агIарбагаква рпынгьи ашIыпIахьызква тамамта йгIарбара. Йауа ухIварыквын, Апсны амгIваквала уанамдауа гвы аутитI ахьызква йапшымкIва йшгIву, атранскрипциягьи тамамта йшгIадымрысабапуа. Наука амальла йдрыбагъьаз ахьызква ракIвпI йанцIара атахъу, датша бызшвала йануыгIвуагьи йшашуаш апшта апсуа хIваща йаргванта йчпара атахъыпI. АжвапIта, урышв бызшва ахIарыф «ы» аналазара «Эшыра» кыт ахьыз ацаукIта «Эшера»-хIва йгIвра затахъыйа? Йа «Кудры» атарала «Кодор»-хIва, ауасамцара? Ауат йрапшу ажваква майрадзата урышвлагьи ангьльызлагьи апсуа хIваща гIащаквужьуата йузыгIвитI», – йгIаликIгIатI Чрыгъба.
Ауи йхIватI ажвар ахъазла гIалцIыртата йшизалыз йкнига арецензентква йрыуазаджву афилология наукаква рдоктор Кварчиа Валерий йнаука нхараква, апхьахьаква Бгажба Хвыхвыти Гьыцба Тараси ргIвыраква йгьи йапшым асквшква рагIан йгIацIцIыз Апсны агеография картаква.
Ажвар адигалуата материал аназикIкIуаз ауи йцIыхъвахауа асквш 30 руацIа Апсны агеография карта апны йыншаз апсахраква зымгIва алайцIатI. Акнига апны совет заман агIангьи ауи амщтахьгьи Апсны ашIыпIаква рыхьызква псахра ауысла йнарахвыз ашвъаквагьи гIарбапI, ауат ареспублика ауыжвгIанчIви география хьызква рщаквгылра атурых шбаргвыз йаквшахIатхитI.
Ажвар арецензент, академик, афилология наукаква рдоктор Когониа Валентин ажурналисткви асасчви агIвыра филология хъатала йгIауахвырквын магIныта йаму рзынайырдзатI.
«Ари акнига хбызшвакIла йгIвыпI. АригIвацагьи ауи атурых ахъаз магIны амата йачпитI. ЦIбакI зцIуымбуш автор йынхара рецензия зыгIвныс саргвышхватI. СизыразпI ауи уыста йакIвйыршаз, йазикIкIыз, хвы зквцIауачву аматериал рыхъазла. ЪачIвагIагIвчва щардагIв рыхъазла, зымгIва йрапхъата – афилологква-атакIыгIвчва, атурыхдырыгIвчва, агеографква, акартографква – ауи хвду зму ажварпI. КIьыдата сшизыразу схIвара стахъыпI ари апш нхара агIацIщтра лшарата йызчпаз Эгьзакь Мусса», – йгIацицIахтI ауи.
Когониа йшипхьадзауала, акъральква, ауат рыкъала хъадаква, рахIа йпхатшу ргеография объектква рыхьызква апсышвала йаразакIыта йшуыгIвуаш щаквзыргылуа ари акнига зджьара йгIанымхауата цхърагIага бзипI. Ауи йгIаликIгIатI ажвар акъральква рыхьызква рпны щтIыхга ъауыргылуаш шгIанарбауа, акъральква абгатагьи айшыстагьи йшрыпхьауа шану. Ажвар алацIара «ауи апшта сакъта дъадгылыз абзирала агеографква, атурыхдырыгIвчва, ономастики топонимики йырпщылазлуш зымгIва ауи йаланхарныс рзымайрахуштI».
Апрезентация йалаз Адуней апсуа-абаза конгресс аппарат аунашвачпагIв Таниа Кан акнига агIацIцIра Санкт-Петербург йаъу а-Конгресс ауысхарта анхагIвчва швабыж йшайгвыргъьаз йхIватI.
«Ари апш нхара агIацIщтра апсуа бызшва, апсуа-абаза уагIахъа ртурыхи рлитератури гIахчара йгьи тшауацIдрыхра йазынарху а-Конгресс апрограмма зымгIвалагьи йаквшвитIта, ауи ласыта адуней йгIаквылра ахIатырла йхIылшауа зымгIва хIымчпакIва йгьамуашызтI. Багъьата йхъасцIитI ари апш щата багъьа зму анхара апсуа топонимика гIащаквыргылхра йгьи йхчара йазынарху ахабзаква рнахврагьи йшащатахуш», – йхIватI ауи.
Апресс-конференция акIвзыршуз Лазба Амини анйара йалаз АуагIа Райззара адепутат, а-Конгресс архъйагIв секретарь Гьыцба Инари Чрыгъба Вячеслав йыцта нхара уысла Европа, МарагIайырта Аргваны ркъральква йанаъаз ауи йтахъхуш материал шазикIкIуаз йшаквшахIатхаз ажурналистква йрархIвтI. Ауат йгIалыркIгIатI акнига згIвыз сквшпхьадзарала хIабашталагIвчва драчважвата йырхъвыхраква рпны йгIайыхъвуш дырракI гIаршIикIгIарныс лшаракI йауазтын амаль йымата йшагIвйымщтуаз.
«Апсни анахьанат акъралькви ршIыпIахьызква ражвар» агIацIщтра ахчала дацхърагIатI Адуней апсуа-абаза конгресс ЙхIаракIу асовет аунашвачпагIв, «Алашара» Дуней адкIылара апрезидент Эгьзакь Мусса.
Акнига атираж экземпляр 500 йнадзитI. Ауат рхъвыкI акъраль апхьартаква йрыртуаштI. ЙызхвгIарныс зтахъу ауи Апсны акъала хъада акнигатйыртаква рпны йрауаштI. Уыжвласыла ауи аэлектрон квпшыра дрыхIазырта Апсуа Интернет-библиотекагьи Апсны р-Президент йпны йгIаныршу Астратегия рхъвыхраква рквтагьи рсайтква йгIартарцIуштI.


АгIвычIвгIвысдуква
Асквш 1939 мартI а 11 дйытI Апсны апны рахIа бзи йырбауа ауысагIвчва йрыуазаджву Аджьба Таиф. Асквш 1992 октябрь а 9 ауи датшагьи апсыуаквакI йыцта аквырджь гвардейцква йыркIын зджьара йыргатI. АуагIа ргвква рпны ауи ужвы йъагIадзаз дбзаркIвапI, йшбзаркIву йгьи йанакIвызлакIгьи йшгIауызшIыцхауа апшта йара йгвы йгIатыцIуаз асатырква.
Август а 13 йюбилей йыртлапIитI АААК ЙхIаракIу асовет ахъада, апхьахьа йгьи абзихагIв, ажвлара уыснкъвгагIв, зуагIахъа ргIащаквыжьра мурадта йызкIыта зкъаруква ауи ауыс йадызгалуа Эгьзакь Мусса. АААК ахабарргарта портал ауи амш йадахIвуата ауи йгIайыквчважвауа бзагIвра арыхIазыртI.
Август а 8 Чагва Армида – КъЧР апынгьи Ставрополь шта апынгьи йбергьльу ажвлара уыснкъвгагIв – сквшы 65 лхъыцIитI. АААК ахабарргарта портал ауи лбзазара мгIва, дызлу ажвлара уысква, хачIвыта лпахь йлыргылуа, гвалата лгвы йту йгIарыквчважвауа абзагIвра арыхIазыртI.
Абаза литература ащаквгылра, атшауацIыхра, акъагIара угIаквчважвауа уалагарквын ажва аламкIва зымгIва рапхъа упахь дгIагылитI Джыр ХIамид. Абаза гIвгIвчва йрахIба пшдзаз агIвычIвгIвыс дангIадрийыз амш АААК ауи йыхъазла бзагIвра арыхIазыртI.
Июль а 24 сквшы 70 йхъыцIитI апсуа уысагIв йгьи ажвлара уыснкъвгагIв, 15 сквша Адуней апсуа-абаза уагIахъа радкIылара (МАААН – ужвы АААК) йагенеральна секретарыз, «Ахьдз апша» орден йгIвбахауа астепен зму Аламиа Геннадий.
Июль а 22 сквшы 66 йхъыцIитI йбергьльу абаза хирург Татаршвауа МухIарби. АААК ахабарргарта портал ари агIвычIвгIвыс джьащахъва йбзазари йынхари йгIарыквчважвауа абзагIвра аднагалтI.
Июль а 15, Адлейба Борис дангIадри амш йадахIвуата АААК ахабарргарта портал апны ари агIвычIвгIвыс, ауыжвгIанчIви Апсны апхъагылагIв лашара дгIахIгвалашвахитI.
АгIвдза Владимир сквшы 82 анихъыцIуаш амш йапылуата АААК ахабарргарта портал ари агIвычIвгIвыс йгьи аполитик джьащахъва йачважватI.
Йбергьльу абаза апхьахьа йгьи ажвлара уысхагIв, ауагIахъа рхъа зладухауа агIвычIвгIвысква йрыуазаджву Агырба Юрий дангIадрийыз амш йадахIвуата АААК ахабарргарта портал бзагIвра арыхIазыртI.


АААК Ан-абачва рклуб сабап ду гIалцIуата йгIвбахауа анйара акIвнаршатI. Араъа анчва, абачва айъазагIв-педиатр Кварчиа Астанда йлынйатI.
Барганджиа Саид
Адуней апсуа-абаза конгресс Ан-абачва рклуб апны Москва йтагылу асабиква рзгIвадара анаука медицина рхъвыхра квта апедиатрия хъвшара апедиатр хъада Кварчиа Астанда йлынйатI.
Ари анйара гIвсахIаткI аъара йакIвшатI. Ауи азаман ауацIа анйара йалакваз, ащардагIв анын, асабиква рзгIвадара йазынархата азцIгIара щарда дыргылтI. Ауат рызбжа рыцIа йрызгIашыкъта быжь дула йрылачважватI. АйъазагIв-педиатр азцIгIараква зымгIвагьи йауацIыхта джьауап рылттI.
Кварчиа Астанда мчбжьыкIла лцришта Апсны дгIайтI. АйъазагIв шIа швабыж уыс лщардапI, ауаса тшахалырдзан Ан-абачва рклуб апны дсасытI. УахьчIвала ауи айъазара йахъазымкIва наука нхарагьи акIвлыршитI. АйъазагIв йшылхIвазла, Апсны дгIацапахта араъа лъачIвагIала дынхарныс лгвыгъапI.
Ауи Ан-абачва рклуб абзазара апны щарда цIуата швабыж йатахъдзу уыс бзита йшгIархъвыцыз гIалылкIгIатI.
«Ащарда ан-абачва рунагIва апны дара-дара асаби ддырбзихарныс йащтапI (датшата йухIвушызтын ауат швхIаусыгIва щарда йгIархъшахъыцIныс ауаш азгIва агIарбараква дрыдзырныс ргвыгъата – аредакция ррытаразга). Аклуб абзирала ан-абачва рыцIа йхъаду аддырраква рауашатI, ажва ахъазла, айъазагIв тшизынауырхара анатахъу, ауыс цIолата йхъатакIра анатахъу, асаби шыра йылазтын ауи ъазагIвата йыдгал йауаш. Ауатква удырырквын аунагIва апны гвыргIва ду гIауылазымцIауа азгIва рбзиха ауаштI. Ан-абачва рклуб анчва, абачва рбзира алата йспхьадзитI, йалкIгIата чIыдата йгвжвайлауа, гвыргIва гIазлашвалауа анчва шIаква», – лхIватI Кварчиа.
Анйара далан Апсны апны ООН ЮНИСЕФ Асаби фонд ауысхагIв Аргвын Нала. Афонд хнархаракIла йынхитI: арыпхьара, згIвадарахчара йгьи ажвлара цхърагIараква ртшауацIыхра. Ауи апроектква зымгIвагьи асабикви ан-абачви руысква йырзынархапI.
«ХIара йгIахIгвынгIвитI ан, аба руыс амагIны шдуу. Арат йрапшу анйараква йшгIадырбауала, ан-абачва йрылшитI аъачIвагIагIв йайкьангьашра йахъазымкIва дара-дара абабаларныс, йырзацапшу ауыс баргвква гIащтIырхта йрылачважварныс», – лхIватI Аргвын Нала.
Аклуб алачIвара далан щарда мцIуата йабахаз ачкIвын, Адуней апсуа-абаза конгресс архъйагIв секретарь Гицба Инар. Ауыгьи асабиква ргIадзныргылра ауысла йгвгIанаграква гIайхIватI, ауи йахъазымкIва АААК аклуб зхъа йадынхалырныс, здырраква ауацIызхырныс зтахъу ан-абачва рыхъазла йшгIаныршу гIаликIгIатI.
ГIвысабичва гIадзынзыргылуа ан Айба Саманта йшылпхьадзауала, уыжв азаман, йалкIгIата интернет апны, йаквымшвауа адырраква йъарынйалауа ашвхIаусыагIвала ан-абачва щардала йгIващитI, ауи ахIатырла аъачIвагIагIвчва рынйараква швабыж магIны рымапI.
«Азаман апхъала йымгIвайситI, айъазара тшауацIнахитI, асаби психология тшауацIнахитI. ХIкъраль ахъахвитра къральыгIва щарда ъадымгылс йгIалцIла шIыцра щарда кIьасата йхIзыгIадзитI. Ауи ауысла ан-абачва интернет йгIатырхуа адырраквала акъраль нхартаква йанрапхъанысуа гIаншитI. ЙгIаншитI ауат адырраква анхъылапсу, йанаквымшвауа. АзджьакI ауи ашвхIаусыгIвала йырчпара рымдыруа йгIанхитI. Дара айъазагIвчва йырхIвауагьи гьаквшвалум. Аклуб ауи ауысла ан-абачва йырцхърагIарныс алшитI – уыжвгIанчIви заман йщардахаз адырраква шырзалыргуш апшта, дара-дара алачIвата йайкьангьашырнысгьи амаль гIарнатитI», – лхIватI Айба Саманта.
ГIвысабичва гIадзынзыргылуа датшагьи пхIвыскI, Апсны апрезидент йпротокол АунашвахъцIарта аунашвачпагIв Возба Хибла йакIвшаз анйара хвду аквылцIатI йгьи йгIалылкIгIатI магIны ду шаму ан-абачва асаби данчмазагIвхара йахъазымкIва йанакIвызлакIгьи тынчта айъазагIвчва йрайкьангьашларныс, йщаквкIыта разцIгIараква рджьауап йазыпшгIарныс.
«Аклуб амаль гIаннаршитI йазалхта аъачIвагIагIвчва урайкьангьашырныс, йауа ухIварыквын айъазарта йыгIвнамкIва ауат анубауа мачIпI, йчIвагIгIауа асаби чымазагIв дунапIыцIатагьи ауыс йшатахъу апш йгьузыбум», – лхIватI ауи.
Ан-абачва рклуб аунашвачпагIв Квициниа Кама йшгIалхIвазла, аклуб апны йгIаджвыквылгIвацата йакIвшаз анйараква йгIадырбатI айззара шIыц дрыхIазырпхьадза адгалагIвчва руыс рыцIа-рыцIа йшгIардахIвуа.
«ХIара хIыхъазла магIны аман йапхъахуз арат анйараква акIвхIыршата йтамаму джьыпхакI хIтагылырныс – хIаргьи ан-абачвагьи йхIгвапхауата. АуагIа разаъащала хIразыпI. ЙащтагIайуа асквш [2020] аклуб анхара рахIагьи уагIа щардагIв алазлуштI. Ауи ауысла щарда хIзыгIаргIвитI, телефон йхIызгIаситI. ХIтыпгьи ауацIыхIхырныс хIазхъвыцитI», – лхIватI Квициниа Кама.
АААК а-Дискуссия клуб йагIвсыз асквш агIвымызкI руацIа нхарата йакIвнаршаз даквчважвауата ауи аунашвачпагIв Турава Ирина апроект дахIврала йшджвыквлыз гIалылкIгIатI. Ноябрь ацIыхъва зынхара джвыквызцIагIвацаз Ан-абачва рклубгьи, ауи дшхъвыцуала, ахъа бзидздзапI.
«ЙакIвшаз анйараква йгIарыквухырквын ауыс уагIа щардагIв йрымагIальаматпI, йшпакIву ухIварыквын ауагIа хъызхуа ауысквала клуб щарда аъапI, ауаса зымгIва рацкIыс йщарду ан-абачва ракIвпI, датшата йухIвушызтын ари аклуб акIвпI Апсны апны рахIа йщарду ауагIа адызкIылуа. Араъа хIызлачвауа ауысква йанакIвызлакIгьи магIны рымазлуштI», – лхIватI Турава Ирина лажва далгауата.
Адуней апсуа-абаза конгресс йаланакIуа а-Дискуссия клуб йазалху проектта йгIаннаршатI Ан-абачва рклуб. Ауи анхара ноябрь а 30 атшын йджвыквылтI. Ан-абачва рклуб алалырныс рылшитI анчва, абачва зымгIвагьи. АдгалагIвчва йшырпхьадзауала, ауи ауысла йхъаду «азыгIальаматри, атахъыри» ракIвпI.